Ir-Rapport Speċjali Nru 8/2011 “Irkupri ta’ pagamenti mhux dovuti taħt il-Politika Agrikola Komuni”





GLOSSARJU AGRI : Direttorat Ġenerali għall-Agrikoltura u l-Iżvilupp Rurali tal-Kummissjoni. L-Anness III u l-Anness IIIA : Il-ħarsa ġenerali lejn l-ammonti li għandhom jiġu rkuprati mill-benefiċjarji finali, mogħtija mill-aġenzija tal-pagamenti lill-Kummissjoni bħala parti mill-kontijiet annwali tagħha. Approvazzjoni tal-kontijiet : Il-proċedura li permezz tagħha l-Kummissjoni taċċetta l-kontijiet tal-Istati Membri u b’hekk in-nefqa li saret mill-aġenzija tal-pagamenti lill-bdiewa u lill-benefiċjarji. L-ewwel nett il-kontijiet tal-aġenziji tal-pagamenti jiġu ċċekkjati għall-preċiżjoni minn korpi taċ-ċertifikazzjoni fl-Istati Membri u mbagħad huma soġġetti għal deċiżjoni ta’ approvazzjoni finanzjarja annwali mill-Kummissjoni. It-tieni nett il-Kummissjoni stess imbagħad twettaq il-proċedura ta’ approvazzjoni tal-konformità abbażi ta’ verifiki li jippermettuha tidentifika u teskludi (fis-snin ta’ wara) pagamenti li mhumiex konformi mar-regoli. FAEG : Fond Agrikolu Ewropew ta’ Garanzija FAEGG : Fond Agrikolu Ewropew dwar Gwida u Garanzija FAEŻR : Fond Agrikolu Ewropew għall-Iżvilupp Rurali GBP : Lira Sterlina (£) Irregolaritajiet : "Irregolarità" għandha tfisser kull ksur ta’ dispożizzjoni tal-liġi tal-Komunità li jirriżulta minn att jew nuqqas ta’ operatur ekonomiku, li għandu, jew li jista’ jkollu, l-effett li jippreġudika l-baġit ġenerali tal-Komunitajiet jew il-baġit immexxi minnhom, jew billi jnaqqas jew jitlef id-dħul li jakkumula minn riżorsi tagħhom stess miġbura direttament għan-nom tal-Komunitajiet, jew permezz ta’ nefqa mhux ġustifikata. Ara l-Artikolu 1(2) tar-Regolament (KE, Euratom) Nru 2988/95. IT : Teknoloġija tal-Informazzjoni KĊ : Korp taċ-Ċertifikazzjoni: Entità legali pubblika jew privata nominata mill-Istat Membru bil-ħsieb li jiġu ċċertifikati l-verità, il-kompletezza u l-preċiżjoni tal-kontijiet tal-aġenzija tal-pagamenti akkreditata. MS : Stat Membru OLAF : Uffiċċju Ewropew Kontra l-Frodi PA : Aġenzija tal-Pagamenti: l-organizzazzjoni responsabbli fi ħdan Stat Membru għall-valutazzjoni, il-kalkolu, l-ispezzjoni u l-pagament tajbin ta’ sussidji agrikoli. Parti mix-xogħol tal-aġenzija tal-pagamenti tista’ ssir minn korpi delegati. PACA : Premier Acte de Constat Administratif ou Judiciaire. Akronimu Franċiż użat komunement għad-denotazzjoni tad-data meta l-benefiċjarju jiġi mgħarraf għall-ewwel darba bil-miktub minn awtorità fl-Istat Membru li ammont ta’ sussidju agrikolu ma jmissux tħallas. Din hija d-data meta d-dejn għandu jiġi rreġistrat fil-kontijiet (it-tabelli tal-Anness III/IIIA) iżda mhux — fil-każ ta’ predebituri — fil-ktieb tad-debituri tal-Aġenzija tal-Pagamenti. Ara wkoll l-Artikolu 35 tar-Regolament (KE) Nru 1290/2005. Predebitur : Il-"predebituri" jissodisfaw il-kriterji tal-Kummissjoni ta’ inklużjoni fil-kontijiet (it-tabelli tal-Anness III/IIIA) u huma r-riżultat ta’ prenotifika fejn id-debitur ġie infurmat mill-PA ta’ dejn potenzjali li jista’ jispiċċa f’notifika ta’ rkupru. Iż-żmien li jgħaddi bejn l-informazzjoni dwar dejn potenzjali u n-notifika ta’ rkupru jista’ jieħu bosta xhur jew saħansitra snin. Ara wkoll "PACA". QTĠ : Qorti tal-Ġustizzja tal-Unjoni Ewropea RAA : Rapport ta’ Attività Annwali: Rapport minn Direttur Ġenerali tal-Kummissjoni li jiddeskrivi l-ilħuq tal-objettivi tal-politika prinċipali u l-attivitajiet ewlenin tad-Direttorat Ġenerali. Rata ta’ rkupru : Il-Qorti kkalkulat rati varji ta’ rkupru fir-rapport billi qabblet l-ammonti rkuprati mad-dejn pendenti rreġistrat u fissret dan bħala perċentwal. Regola 50/50 : Bħala parti mir-reviżjoni tal-leġiżlazzjoni Ewropea relatata ma’ dejn u rkupru fl-2006, ġiet introdotta l-hekk imsejħa regola 50/50 li tippermetti lill-Kummissjoni tieħu lura awtomatikament mill-Istati Membri 50 % tad-djun li jibqgħu mhux irkuprati fil-kontijiet tad-debituri wara erba’ snin, jew wara tmien snin fejn hemm każ legali pendenti għad-dejn. Rkupri vs Korrezzjonijiet finanzjarji : L-irkupru ta’ ammonti li ma kellhomx jitħallsu mill-benefiċjarju, permezz ta’ notifika ta’ rkupru maħruġa mill-PA. Korrezzjonijiet finanzjarji lil Stati Membri jistgħu jiġu imposti mill-Kummissjoni taħt 1) l-approvazzjoni finanzjarja (l-affidabbiltà tal-kontijiet annwali) u/jew taħt 2) l-approvazzjoni tal-konformità (il-legalità u r-regolarità tat-tranżazzjonijiet ta’ bażi) tal-kontijiet annwali tal-PA. Ammonti taħt korrezzjonijiet finanzjarji huma ffinanzjati minn baġits nazzjonali. TFR : It-task force ta’ rkupru ġiet stabbilita fl-2002 biex tagħrbel każijiet antiki ta’ dejn relatat ma’ irregolarità peress li mijiet ta’ każijet antiki ma kinux ġew segwiti. L-iskop tagħha kien li tiddeċiedi jekk id-dejn setax jitħassar għall-ispiża tal-baġit jew jekk, fejn l-Istati Membri kienu negliġenti, id-dejn għandux jitħallas mill-Istat Membru kkonċernat. SOMMARJU EŻEKUTTIV I. L-Unjoni Ewropea tonfoq madwar EUR 55 biljun kull sena fuq l-Agrikoltura u l-Iżvilupp Rurali, li parti minnu jitħallas bi żball minħabba klejms jew żbalji irregolari jew inkorretti. Dan ir-rapport jgħarbel il-proċeduri għall-irkupru ta’ pagamenti li ma kellhomx isiru. B’mod partikolari jiffoka fuq irkupri minn awtoritajiet tal-Istati Membri u l-irwol ta’ monitoraġġ tal-Kummissjoni. II. Qabel, il-Qorti kienet għarblet l-arranġamenti għall-irkupru ta’ pagamenti irregolari fir-Rapport Speċjali Nru 3/2004 tagħha. Sabet li kien hemm dgħufijiet sinifikanti fl-arranġamenti għar-rappurtar, l-irkupru u t-tħassir ta’ pagamenti irregolari. Sussegwentement il-Kummissjoni implimentat bidliet importanti fil-mod kif id-djun jiġu rreġistrati, irrappurtati u ċċertifikati fl-Istati Membri. Hija ttrasferixxiet ukoll ir-responsabbiltà għal segwitu finanzjarju lid-DĠ AGRI mill-OLAF. L-impatt ta’ dawn il-bidliet huwa mgħarbel ukoll f’dan ir-rapport. Il-Qorti għarblet ir-rappurtar ta’ rkupri mill-Istati Membri lill-Kummissjoni u l-preżentazzjoni ta’ ċifri dwar irkupri fil-kontijiet annwali tal-UE. III. Il-Qorti sabet li l-arranġamenti introdotti fl-2006 tejbu l-affarijiet billi taw informazzjoni aktar preċiża u dettall akbar fuq id-djun u l-irkupri fil-livell tal-Istati Membri u billi taw aktar informazzjoni fil-Kontijiet annwali. Ir-rati ta’ rkupru wkoll tjiebu fir-rigward ta’ djun li saru mill-2006 ’l quddiem. Madankollu ċerti dgħufijiet għadhom jippersistu: - proċeduri ġodda, li jirriżultaw fir-rimborż awtomatiku lill-Kummissjoni ta’ 50 % tal-ammont ta’ djun antiki, itejbu l-ħarsien tal-interessi finanzjarji tal-UE bis-saħħa ta’ "rkupru" permezz tat-trasferiment ta’ fondi mill-baġit tal-Istat Membru lill-baġit tal-Unjoni Ewropea. Is-sistema għandha ċerti nuqqasijiet bħar-riskju li jitħeġġeġ it-tħassir ta’ dejn minn Stati Membri kmieni kemm jista’ jkun jew li d-dejn jiġi rrappurtat tard kemm jista’ jkun u li ċerti ammonti jitħallew "jaħarbu" mill-proċedura; - differenzi fit-trattament bejn l-Istati Membri jfisser li d-djun huma rikonoxxuti f’ħinijiet differenti, iċ-ċifri rrappurtati ma jistgħux jitqabblu, l-imgħax huwa applikat b’mod inkonsistenti u l-punt fiż-żmien meta d-djun jistgħu jitħassru jista’ jvarja b’mod sinifikanti u dan iwassal għal impatt finanzjarju negattiv fuq il-baġit tal-UE; - il-probabbiltà ta’ rkupru ta’ pagament li ma kellux isir tkun milquta minn dewmien mill-Istati Membri biex jibdew proċeduri ta’ rkupru, nuqqasijiet fl-azzjonijiet ta’ rkupru tagħhom, u l-possibbiltajiet limitati ta’ infurzar tagħhom; - fejn ikun hemm dewmien fir-reġistrazzjoni inizjali ta’ dejn, it-trażmissjoni ta’ informazzjoni relatata ma’ irregolaritajiet lill-OLAF tista’ tiddewwem ukoll. IV. Għalhekk il-Qorti tirrakkomanda li l-Kummissjoni għandha ttejjeb aktar il-mod kif jiġu ġestiti u rrappurtati d-djun fl-Istati Membri u tiżgura trattament konsistenti ta’ dawk madwar l-Istati Membri kollha billi: - titlob lill-Istati Membri jirreġistraw l-irregolaritajiet u d-djun l-oħra meta dawn jiġu legalment dovuti, notevolment fiż-żmien meta tkun tfasslet in-notifika ta’ rkupru; - l-iċċarar ta’ ċerti kunċetti prinċipali ta’ rappurtar u ta’ kontabilità, li s’issa ġew applikati b’mod inkonsistenti, permezz tal-ħruġ ta’ linji gwida f’waqthom; - tintroduċi limitu ta’ żmien uniformi bejn l-iskoperta ta’ irregolarità potenzjali u n-notifika tal-ordni ta’ rkupru lid-debitur. Dan kieku, itejjeb l-armonizzazzjoni bejn l-Istati Membri u jiżgura trażmissjoni ta’ informazzjoni aktar f’waqtha dwar irregolaritajiet lill-OLAF; - tintroduċi regoli espliċiti relatati mal-applikazzjoni ta’ mgħax; - tiċċara aktar iċ-ċirkustanzi li fihom djun jistgħu jiġu ddikjarati bħala irrekoverabbli, partikolarment għal dawk li għandhom x’jaqsmu mar-regoli għat-tħassir ta’ djun f’każijiet ta’ falliment; - tirrevedi l-applikazzjoni tar-regoli ta’ proċedura ġodda u awtomatiċi ta’ 50 % rkupru biex l-applikazzjoni effettiva tagħhom tkun żgurata; - tiffinalizza s-segwitu ta’ każijiet antiki ta’ "Task Force ta’ Rkupru", li suppost kellhom jiġu finalizzati xi tliet snin ilu. V. Matul il-perjodu 2006–08, kopert mill-verifika tal-Qorti, madwar 90 % tal-ammonti rrappurtati fil-kontijiet annwali tal-UE bħala rkupri ta’ pagamenti li ma kellhomx isiru kienu dawk li saru mill-Kummissjoni permezz ta’ tnaqqis mill-Istati Membri u mhux irkupri proprja mill-benefiċjarji tal-għajnuna li ma kellhiex titħallas. Dan bla dubju jħares l-interessi finanzjarji tal-UE iżda mingħajr l-effett deterrent sħiħ ta’ rkupru li jsir minn benefiċjarju li ma kellux jitħallas. VI. Għalhekk il-Kummissjoni għandha tesplora metodi li jippermettuha tnaqqas il-proporzjon tal-"irkupri" tagħha minn baġits ta’ Stati Membri, u żżid il-proporzjon ta’ pagamenti li ma kellhomx isiru u li ġew irkuprati mill-benefiċjarji li rċevewhom. INTRODUZZJONI 1. L-UE tonfoq madwar EUR 55 biljun kull sena fuq l-agrikoltura u l-iżvilupp rurali. It-Tabella 1 turi tqassim tal-infiq bejn il-fond ta’ garanzija (FAEG) u l-iżvilupp rurali għall-perjodu 2006 sal-2009. 2. Il-ġestjoni tal-biċċa l-kbira ta’ din in-nefqa hija maqsuma bejn l-Istati Membri u l-Kummissjoni. L-għajnuna titħallas lil bdiewa u lil benefiċjarji mill-aġenziji tal-pagamenti (awtoritajiet nazzjonali nominati), li mbagħad jiġu rimborżati mill-Kummissjoni. Xi wħud minn dawn il-pagamenti jsiru b’mod irregolari jew bi żbalji u, jekk jinstabu, iridu jiġu rkuprati. Dan ir-rapport jgħarbel l-arranġamenti għal irkupri bħal dawn. 3. Sabiex jiġu salvagwardjati l-interessi finanzjarji tal-UE, l-Istati Membri huma meħtieġa li "jadottaw id-dispożizzjonijiet kollha leġiżlattivi, regolatorji u amministrattivi u jieħdu kwalunkwe miżuri oħra meħtieġa biex: (a) jiġu vverifikati l-ġenwinità u l-konformità ta’ operazzjonijiet iffinanzjati mill-FAEG u l-FAEŻR; (b) jiġu evitati u segwiti l-irregolaritajiet; (c) jiġu rkuprati s-somom mitlufa bħala riżultat tal-irregolaritajiet jew tan-negliġenza [1]." IT-TABELLA 1 L-INFIQ TAL-AGRIKOLTURA 2006–09 (EUR MILJUN) [7001] | 2006 [7002] | 2007 | 2008 | 2009 | FAEG | 42116 | 42446 | 43011 | 46120 | L-Iżvilupp Rurali | 11543 | 11154 | 10671 | 8992 | Total | 53659 | 53620 | 53682 | 55112 | 4. L-Istati Membri huma meħtieġa jagħmlu kontrolli (ġeneralment abbażi ta’ kampjuni) dwar ir-regolarità ta’ pagamenti individwali. Xi wħud mill-kontrolli jseħħu qabel ma jsir il-pagament, f’liema każ l-irregolaritajiet misjuba jistgħu jitnaqqsu direttament mill-pagament li għandu jsir. Għal kontrolli mwettqa wara li jkun sar il-pagament, l-Istati Membri huma meħtieġa jirreġistraw dejn għal kwalunkwe pagamenti misjuba li ma kellhomx isiru u mbagħad jitolbu l-pagament lura tal-ammont imħallas żejjed mill-benefiċjarju. 5. Ħafna benefiċjarji jħallsu lura kif inhu mitlub, iżda jekk jagħmlu appell u jekk id-dejn huwa sussegwentement sostnut mill-PA, tinbeda azzjoni ta’ infurzar għall-irkupru tiegħu, u din kultant tinvolvi azzjoni legali. Taħt ċertu kundizzjonijiet (fil-każ ta’ falliment, jew l-ispiża tal-irkupru taqbeż l-ammont dovut), l-aġenzija tal-pagamenti tista’ tiddeċiedi li twaqqaf l-irkupru u tiddikjara l-ammont bħala irrekoverabbli lill-UE. 6. It-Tabella 2 tiddeskrivi t-total tal-ammont li għalih għadu għaddej l-irkupru u l-ammonti irkuprati bħalma ġie rreġistrat fil-kontijiet tad-debituri tal-Istati Membri għall-perjodu 2006–09 kif ġej: IT-TABELLA 2 L-AMMONTI RREĠISTRATI FIL-KONTIJIET TAD-DEBITURI TAL-ISTATI MEMBRI (EUR MILJUN) Is-Sena FAEG li ntemmet fil-15 ta’ Ottubru | 2006 | 2007 | 2008 | 2009 | L-ammont li għalih għadu għaddej l-irkupru fil-15 ta’ Ottubru | 1267 [9999] | 1437 [8888] | 1246 | 1115 | L-ammonti rkuprati matul is-sena FAEG | 104 [7777] | 152 | 113 | 111 | Il-perċentwal irkuprat [6666] | 8,2 % | 10,6 % | 9,1 % | 10 % | 7. Bħalma wieħed jista’ jara, l-ammont li għalih għadu għaddej l-irkupru fil-kontijiet tal-Istati Membri baqa’ relattivament stabbli, b’irkupri u tħassir (ara t-Tabella 4) fil-biċċa l-kbira kkumpensati minn djun ġodda li saru. L-Anness I jagħti tqassim tad-djun ġodda li saru bejn l-2006–09. Madankollu, għal każijiet mill-2006 ’il quddiem, ir-rati ta’ rkupru tjiebu (ara t-Tabella 3). 8. L-arranġamenti għall-finanzjament tal-Politika Agrikola Komuni (PAK) jipprovdu wkoll għall-approvazzjoni mill-Kummissjoni tal-kontijiet relatati mal-agrikoltura u l-iżvilupp rurali: il-Kummissjoni taċċetta l-ammonti mħallsa mill-Istati Membri u tista’ tnaqqas il-pagamenti lill-Istati Membri meta ssib li jkunu applikaw ħażin ir-regolamenti li jmexxu l-PAK. Għalkemm il-Kummissjoni ta’ sikwit irrappurtat dan it-tnaqqis bħala "rkupri", il-biċċa l-kbira tat-tranżazzjonijiet involuti jieħdu l-għamla ta’ korrezzjonijiet li ma jirkuprawx pagamenti mill-benefiċjarji li ma kellhomx isiru, pjuttost jittrasferixxu parti mill-ispiża tal-PAK għal fuq il-kontribwenti tat-taxxa nazzjonali. Fil-kuntest tal-approvazzjoni tal-kontijiet, parti żgħira tad-deċiżjonijiet ta’ approvazzjoni tal-Kummissjoni għandha x’taqsam mal-irkupru ta’ djun speċifiċi. QAFAS ĠDID GHALL-2006 9. L-aħħar darba li l-Qorti rrappurtat dwar l-irkupru ta’ pagamenti irregolari kienet fl-2004 (ir-Rapport Speċjali Nru 3/2004). F’dak iż-żmien il-Qorti enfasizzat rata baxxa ta’ rkupru ta’ dejn irrappurtat, inkonsistenzi fid-data rrappurtata, volum kbir ta’ djun antiki li la ġew irkuprati u lanqas imħassra u nuqqas ta’ ċarezza fil-qsim tar-responsabbiltajiet bejn id-Direttorat Ġenerali għall-Agrikoltura u l-OLAF. 10. Fl-2006, il-Kunsill introduċa qafas regolatorju ġdid [2]. Il-bidla l-aktar sinifikanti kienet l-introduzzjoni tar-"regola 50/50" li taqsam il-konsegwenza finanzjarja ta’ dejn mhux irkuprat b’mod ugwali bejn il-baġit tal-UE u l-Istat Membru relatat. Ir-regola tgħin tħares l-interessi finanzjarji tal-Unjoni. L-Istati Membri huma imposti 50 % tal-ammonti mhux irkuprati erba’ snin wara d-data meta d-dejn ġie rikonoxxut, jew tmien snin jekk il-proċess ta’ rkupru jkun qiegħed jissegwa fil-qrati. Għalhekk id-data meta d-dejn jiġi rikonoxxut hija importanti għall-applikazzjoni tar-regola. Madankollu, jekk deċiżjoni ġudizzjali finali tikkonferma li d-dejn ma kienx dovut, l-ammont impost taħt ir-regola 50/50 irid jitħallas lura lill-Istat Membru mill-Kummissjoni. 11. Ir-regola 50/50 hija maħsuba biex tagħti inċentiv għall-Istati Membri biex jiżguraw irkupru ta’ djun aktar f’waqtu. Hija tirrappreżenta titjib fuq is-sitwazzjoni ta’ qabel fejn dejn mhux irkuprat tħalla jibqa’ fil-kontijiet għal perjodi twal ħafna, kultant deċennji, sakemm fl-aħħar ittieħdu deċiżjonijiet ad hoc biex jitħassar. Hemm żewġ riskji ewlenin għall-applikazzjoni effettiva tar-regola: (i) il-posponiment tad-data meta d-djun jiġu rikonoxxuti għall-ewwel darba, u b’hekk tiddewwem id-data meta l-Istati Membri jistgħu jiġu imposti f’każ ta’ nuqqas ta’ rkupru; u (ii) it-tħassir ta’ djun bħala irrekoverabbli qabel ma jkunu ġew eżawriti l-possibbiltajiet kollha ta’ rkupru, sabiex tkun evitata l-applikazzjoni tar-regola għal dejn speċifiku. 12. Ġew introdotti aktar bidliet mill-qafas il-ġdid fir-rigward tal-komunikazzjoni mill-Istati Membri lill-Kummissjoni dwar irregolaritajiet u l-progress li sar fl-irkupru tagħhom. Qabel l-2006, din l-informazzjoni ntbagħtet lill-uffiċċju tal-UE kontra l-frodi, l-OLAF. Informazzjoni fid-dettall issa tintbagħat lis-Servizz responsabbli tal-Kummissjoni, id-DĠ Agrikoltura u Żvilupp Rurali, sabiex id-djun jistgħu jkunu mmonitorjati aktar mill-qrib. Ukoll, il-limitu għall-komunikazzjoni ta’ irregolaritajiet individwali lill-OLAF ittella’ minn EUR 4000 għal EUR 10000. KIF ID-DJUN U L-IRKUPRI JIĠU RRAPPURTATI 13. Informazzjoni dwar is-sitwazzjoni fir-rigward ta’ djun u rkupri fl-Istati Membri hija rrappurtata kull sena mill-aġenziji tal-pagamenti lill-Kummissjoni f’tabelli separati (data għall-Anness III u għall-Anness IIIA) mehmużin mal-kontijiet annwali tagħhom [3]. Din l-informazzjoni tintuża wkoll bħala sors ta’ informazzjoni dwar irkupri mogħtija fir-Rapport ta’ Attività Annwali (RAA) tad-Direttur Ġenerali għall-Agrikoltura u l-Iżvilupp Rurali. 14. Abbażi tal-informazzjoni mill-Istati Membri, il-Kummissjoni tippubblika data dwar il-livell ta’ dejn u rkupru ta’ pagamenti li ma kellhomx isiru, f’noti mar-rendikonti finanzjarji tal-Unjoni Ewropea. L-ammonti rrappurtati fil-kontijiet tal-UE huma b’mod sinifikanti inqas mill-aggregrat tal-ammonti rreġistrati fir-rekords tal-Istati Membri biex jitqiesu b’mod xieraq l-estimi mill-Kummissjoni tal-ammonti meqjusa bħala irrekoverabbli (ara l-paragrafi 59 sa 61). Il-Kummissjoni tirrapporta wkoll kull sena lill-Parlament Ewropew u lill-Kunsill dwar il-ħarsien tal-interessi finanzjarji tal-UE u l-ġlieda kontra l-frodi, inklużi rkupri ta’ pagamenti agrikoli li ma kellhomx isiru. L-AMBITU U L-APPROĊĊ TAL-VERIFIKA 15. Il-Qorti vvalutat l-effettività tas-sistemi stabbiliti u mħaddma mill-Istati Membri għall-irkupru ta’ djun identifikati, flimkien mas-sorveljanza tal-proċess mill-Kummissjoni. Il-verifika indirizzat il-mistoqsijiet li ġejjin: (i) L-Istati Membri jipproċessaw u jirreġistraw id-djun b’mod korrett? (ii) L-Istati Membri jkollhom suċċess fl-irkupru ta’ pagamenti identifikati li ma kellhomx isiru? (iii) L-Istati Membri jħassru djun bħala irrekoverabbli b’mod xieraq? (iv) Il-Kummissjoni tissorvelja u timmonitorja l-irkupri b’mod effettiv? 16. Il-verifika kopriet l-irkupri tal-FAEG għas-snin finanzjarji 2006, 2007 u 2008, li kollha kemm huma kienu soġġetti għar-regoli l-ġodda introdotti fl-2006. Il-verifika involviet: - analiżi ta’ kampjun ta’ 14-il aġenzija tal-pagamenti fi tmien Stati Membri, b’fokus fuq dawk bl-ogħla dejn irreġistrat; - ittestjar ta’ kampjun ta’ 670 tranżazzjoni (494 dejn individwali, 176 tranżazzjoni oħra); u - tgħarbil tal-gwida, tal-verifiki u tal-applikazzjoni tal-korrezzjonijiet finanzjarji tal-Kummissjoni. Tingħata informazzjoni f’aktar dettall dwar ix-xogħol li sar, fil-bidu ta’ kull taqsima fl-osservazzjonijiet. Il-verifika ma vvalutatx l-effettività tal-Istati Membri fl-identifikazzjoni ta’ irregolaritajiet għall-irkupru. OSSERVAZZJONIJIET L-ISTATI MEMBRI JIRREĠISTRAW U JIPPROĊESSAW ID-DJUN B’MOD KORRETT? 17. Wara l-identifikazzjoni ta’ irregolaritajiet u żbalji, l-Istati Membri għandhom għadd ta’ obbligi xi jsegwu fir-rigward tad-dejn li jirriżulta. Dawn jinkludu: - ir-reġistrazzjoni preċiża tal-ammont u tad-data tad-dejn u r-rappurtar tagħha lill-Kummissjoni, fost l-oħrajn, biex tagħti bażi xierqa għall-applikazzjoni tar-regola 50/50; - il-klassifikazzjoni korretta tad-dejn, li jista’ jkollha impatt ukoll fuq ir-regola 50/50; u - il-kalkolu, l-imposta u r-reġistrazzjoni tal-imgħax. 18. Il-Qorti għarblet l-implimentazzjoni ta’ dawn l-obbligi fl-aġenziji tal-pagamenti magħżula minn evalwazzjoni tas-sistemi fis-seħħ kif ukoll permezz tal-ittestjar tal-kampjun ta’ tranżazzjonijiet. Hija analizzat il-kontijiet tad-debituri u ċċekkjat il-preċiżjoni tat-tabelli mogħtija lill-Kummissjoni. Il-Qorti vvalutat ukoll il-punt safejn ir-regoli jippermettu għal interpretazzjonijiet differenti li jistgħu jwasslu għal trattament differenti bejn l-Istati Membri (inkluż l-impatt potenzjali fuq l-ammonti rkuprati). IMPREĊIŻJONIJIET FIL-KONTIJIET TAD-DEBITURI 19. Ammonti li għandhom jiġu rkuprati jistgħu jkunu kklassifikati bħala irregolaritajiet, żbalji fil-proċeduri amministrattivi jew ammonti oħrajn irrekoverabbli. Ir-regoli applikabbli għal kull kategorija huma kemxejn differenti kif spjegat fil-paragrafi 29 u 30. Għal kampjun ta’ tranżazzjonijiet, il-Qorti ċċekkjat il-preċiżjoni tat-tabelli li jirrappurtaw djun lill-Kummissjoni. L-impreċiżjonijiet prinċipali misjuba mill-Qorti relatati ma’ każijiet li kienu kklassifikati inkorrettement jew fejn fil-fajls ma kienet teżisti l-ebda dokumentazzjoni ta’ sostenn għall-ammonti rreġistrati jew inkella din kienet inadegwata [4]. L-ammont totali ta’ żbalji involuti fil-kampjun tal-Qorti kien ta’ EUR 8,3 miljun u kien jikkonċerna 89 każ mit-total ta’ 670 tranżazzjoni mgħarbla. Fejn l-irregolaritajiet huma kkonċernati, dawn l-impreċiżjonijiet jistgħu jkollhom impatt finanzjarju peress li jistgħu jolqtu l-applikazzjoni normali tal-mekkaniżmu ta’ approvazzjoni 50/50 u jkollhom impatt dirett fuq l-ammonti kkoreġuti mill-Kummissjoni u rkuprati mill-Istati Membri. 20. Il-kontijiet tad-debituri fl-aġenziji tal-pagamenti individwali huma wkoll iċċekkjati minn awdituri indipendenti (il-korpi taċ-ċertifikazzjoni) li jirrappurtaw lill-Kummissjoni dwar l-affidabbiltà tal-kontijiet ippreżentati. Madankollu, iċ-ċifri ċċertifikati jistgħu wkoll jiġu mibdula b’mod sinifikanti fi snin ta’ wara mill-KĊ stess. Għall-Italja, pereżempju, it-total ta’ djun pendenti fi tmiem l-2006 li kien iċċertifikat mill-KĊ Taljan ġie aġġustat ’l isfel b’EUR 182 miljun [5] fl-2009, jew fil-każ tad-Danimarka, ammonti rkuprati li diġà kienu ġew iċċertifikati mill-KĊ Daniż għall-2008 kellhom ukoll jiġu kkoreġuti ’l fuq b’EUR 4,7 miljun u dawk għall-2009 ’l isfel b’EUR 14,1 miljun fis-snin ta’ wara. Aġġustamenti kbar bħal dawn jixħtu dubju fuq l-affidabbiltà taċ-ċifri ċċertifikati. Bħalma wieħed jista’ jara fl-eżempju ppreżentat fil-Kaxxa 1 il-KĊ ukoll sabu diffikultajiet fiċ-ċertifikazzjoni tal-preċiżjoni taċ-ċifri rreġistrati fl-Istati Membri. IL-KAXXA 1 DATA NIEQSA JEW ILLEĠIBBLI FL-AĠENZIJA TAL-PAGAMENTI RURALI (RPA) (IR-RENJU UNIT) Fl-RPA l-Qorti ma setgħetx, għall-2006 u għall-2007 [6], tirrekonċilja ċ-ċifri rrappurtati lill-Kummissjoni bl-ammonti rreġistrati fil-kontijiet tad-debitur tal-aġenzija peress li d-data tad-debitur tal-RPA ġiet imbagħbsa. Għall-2006 ġew innutati differenzi li jammontaw għal 8,8 miljun GBP [7], li 81 % minnhom ġejjin minn korrezzjonijiet. Kienu nstabu problemi wkoll mill-verifika tal-korp taċ-ċertifikazzjoni, u r-rikompilazzjoni tagħhom tal-kontijiet tad-debitur tat biss xi assigurazzjoni, iżda mhux sħiħa, u l-korp taċ-ċertifikazzjoni kkonkluda li l-preċiżjoni tad-djun irreġistrati kienet fqira għall-2007. INKONSISTENZI FID-DATA META JIĠU RREĠISTRATI D-DJUN 21. Id-data meta għandhom jiġu rreġistrati irregolaritajiet fil-kontijiet tad-debituri tal-Istati Membri (L-Anness III) hija element ewlenija għall-applikazzjoni tar-Regolament peress li tiddetermina l-bidu tal-limiti ta’ żmien ta’ erba’ snin u tmien snin għall-applikazzjoni tar-regola 50/50. Ir-Regolament jiddefinixxi din id-data bħala, "l-ewwel valutazzjoni bil-miktub minn awtorità kompetenti, jew amministrattiva jew ġudizzjarja, li fuq il-bażi ta’ fatti reali tikkonkludi li twettqet irregolarità, mingħajr preġudizzju għall-possibbiltà li din il-konklużjoni tkun tista’ sussegwentement tiġi aġġustata jew irtirata minħabba żviluppi matul il-proċedura amministrattiva jew ġudizzjarja." [8] Għaldaqstant id-data tar-reġistrazzjoni inizjali ta’ djun hija mmexxija mill-kunċett tas-sejbien amministrattiv jew ġudizzjali primarju, magħruf aktar komunement bl-akronimu Franċiż tiegħu PACA (Premier Acte de Constatation Administrative). 22. Il-Kummissjoni Ewropea żviluppat aktar din id-definizzjoni fil-linji gwidi tagħha [9] li mill-2008 ’l quddiem [10] jipprovdu wkoll li kull każ ta’ irregolarità għandu jkun inkluż fil-kontijiet annwali tal-aġenziji tal-pagamenti saħansitra jekk id-dejn ma jkunx ġie notifikat uffiċjalment fil-għamla ta’ notifika ta’ rkupru [11] sabiex dawn il-każijiet ikunu rreġistrati bħala "debituri potenzjali" jew "predebituri". Minkejja l-armonizzazzjoni maħsuba, id-data tal-PACA tibqa’ tkun interpretata b’mod differenti fl-Istati Membri u l-istruzzjonijiet tal-Kummissjoni lil Stati Membri individwali mhux dejjem kienu konsistenti. Fil-prattika din tvarja bejn id-data ta’ kontroll mill-korp taċ-ċertifikazzjoni, l-aktar kmieni, u d-data tal-ħruġ tan-notifika ta’ rkupru, l-aktar tard. Il-Qorti sabet li jista’ jkun hemm differenza ta’ massimu ta’ sitt snin bejn dawn iż-żewġ dati. Għalkemm ir-regolamenti ma jistabbilixxux limitu ta’ żmien għan-notifika ta’ dejn wara kontroll, id-Deċiżjoni tal-QEĠ fil-Każ C-54/95 titlob li l-proċedura ta’ rkupru għandha tinbeda fi żmien sena wara li jiġu magħrufa l-fatti rilevanti kollha dwar l-irregolarità. 23. L-Istati Membri li jużaw iż-żmien l-aktar tard possibbli u jqisu li d-data tan-notifika ta’ rkupru bil-miktub tikkostitwixxi l-PACA jiksbu żmien addizzjonali qabel ma l-ammonti jiġu soġġetti għall-mekkaniżmu ta’ approvazzjoni 50/50 u mhux dejjem jirreġistraw id-dejn potenzjali bħala "predebitur" kif stipulat fil-linji gwida tal-Kummissjoni. Dan ifisser li jista’ jingħata rendikont għal irregolarità misjuba u din tista’ tkun is-suġġett ta’ korrezzjoni mill-Kummissjoni fi snin differenti skont xi tkun il-politika adottata mill-Istat Membru kkonċernat. 24. L-awtoritajiet Spanjoli ġeneralment iqisu d-data tal-PACA bħala l-ewwel valutazzjoni (acuerdo de inicio) mibgħuta lill-benefiċjarju qabel l-ewwel notifika ta’ rkupru. Madankollu, żewġ PAs ivverifikati (FEGA u AVFGA) [12] qiesu d-data tan-notifika ta’ rkupru mill-2008 ’l quddiem li, fiċ-ċirkostanzi partikolari, mhumiex konformi mal-leġiżlazzjoni kurrenti. Il-PAs Franċiżi kkonformaw mar-regolament u mal-linji gwida sal-2008 iżda għall-2009 bidlu s-sistema tar-rappurtar tagħhom biex jużaw data operattiva aktar reċenti, id-data tan-notifika ta’ rkupru biex jegħlbu l-iżvantaġġi ta’ reġistrazzjoni bikrija ta’ djun bħala "predebituri". Fi tmiem l-2009 l-Kummissjoni talbet lill-awtoritajiet Franċiżi jerġgħu jbiddlu s-sistema lura għal li kienet. 25. Instab għadd limitat ta’ każijiet f’DE, BE, HU u fir-Renju Unit [13], fejn valutazzjonijiet preċedenti bil-miktub kienu ntbagħtu lil debituri potenzjali li kien imisshom stabbilixxew id-data ta’ reġistrazzjoni tad-dejn fil-kontijiet iżda ma saret l-ebda reġistrazzjoni ta’ din ix-xorta. 26. Il-problema ta’ interpretazzjonijiet differenti tad-data tal-PACA tqajmet fir-rapport tal-Qorti għall-2004 u kienet aċċettata mill-Kummissjoni bħala li kienet teħtieġ l-attenzjoni. Madankollu linji gwida maħruġa mill-Kummissjoni għadhom ma promovewx approċċ armonizzat għal din il-problema, li s-sinifikat tagħha żdiedet bl-introduzzjoni tar-regola 50/50. INKONSISTENZI BĦALA RIŻULTAT TA’ INTERPRETAZZJONIJIET DIFFERENTI TA’ TIPI SPEĊIFIĊI TA’ DEJN 27. Il-Qorti sabet ukoll interpretazzjonijiet inkonsistenti mill-PAs tal-kunċetti ta’ irregolarità, żbalji minħabba proċeduri amministrattivi, u tipi oħrajn ta’ rkupri. Huwa importanti li l-Istati Membri jinterpretaw dawn il-kunċetti bl-istess mod biex jiżguraw rappurtar konsistenti u komparabbli; id-differenzi fl-interpretazzjoni jista’ jkollha wkoll impatt finanzjarju fuq il-baġit tal-UE. 28. Fl-2006 u fl-2007 l-każijiet kollha ta’ dejn (sew jekk huma kklassifikati bħala irregolaritajiet, żbalji amministrattivi jew "oħrajn") ġew irrappurtati lill-Kummissjoni [14] fil-kontijiet tad-debituri tal-Istati Membri u saru soġġetti għall-mekkaniżmu ta’ approvazzjoni 50/50. 29. Mill-2008 ’l quddiem, ammonti mhux dovuti li tħallsu bħala riżultat ta’ żbalji amministrattivi mhumiex inklużi aktar fil-kontijiet tad-debituri tal-Istati Membri (it-tabelli tal-Anness III) peress li jridu jitħallsu lura lill-baġit tal-UE fit-tmiem ta’ kull sena fil-kuntest tal-approvazzjoni finanzjarja tal-kontijiet. IL-KAXXA 2 L-AĠENZIJA TAL-PAGAMENTI TA’ FRANZA ONIEP [15]: DEJN "IEĦOR" Fl-2008 l-PA rrappurtat każ għall-ewwel darba — fil-parti tal-kontijet mhux soġġetta għar-regola tal-approvazzjoni 50/50 — bil-ġustifikazzjoni li l-irregolarità kienet koperta minn garanziji bankarji. Il-każ kien imur lura għall-1997 b’impatt finanzjarju potenzjali ta’ EUR 8,5 miljun. Li kieku l-każ kien ġie kklassifikat bħal irregolarità minflok dejn "ieħor" kien ikun approvat fl-2006 meta ġiet introdotta r-regola 50/50 u EUR 4,3 miljun kienu jintraddu lura lill-baġit tal-UE, mingħajr preġudizzju għal kwalunkwe tisrif sussegwenti tal-garanziji. 30. Barra minn hekk, l-Istati Membri applikaw il-kunċett ta’ żbalji amministrattivi b’mod konsistenti. Il-Qorti identifikat 15-il każ b’valur ta’ EUR 7 miljun [16] ikkomunikati bħala irregolaritajiet li, hija qieset, kien imisshom ġew ikklassifikati bħala żbalji amministrattivi u għaldaqstant ikkreditati mill-ewwel lill-Baġit tal-UE. 31. Il-PAs għandhom interpretazzjonijiet differenti ta’ dik li tikkostitwixxi irregolarità [17]. Pereżempju każijiet identifikati iżda li ma jinstabux bħala riżultat ta’ skrutinju, jew każijiet li huma koperti minn garanzija, ma jitqisux bħala irregolaritajiet u ma jiġux irreġistrati f’ċerti Stati Membri (DE u FR). Huma rreġistrati bħala djun "oħrajn" u għaldaqstant ma jitqisux għall-applikazzjoni tal-mekkaniżmu ta’ approvazzjoni 50/50. Jekk eventwalment djun bħal dawn huma ddikjarati bħala irrekoverabbli r-riskju ta’ nuqqas ta’ tisrif tal-garanzija jiġġarrab mill-baġit tal-UE. Il-Kaxxa 2 tagħti eżempju ta’ każijiet ta’ irregolarità kklassifikati b’mod żbaljat bħala rkupri oħrajn, u turi l-impatt fuq il-baġit tal-UE. APPLIKAZZJONI INKONSISTENTI TA’ MGĦAX LI TWASSAL GĦAL TELF FINANZJARJU 32. Minħabba d-dewmien kultant twil bejn pagament li ma kellux isir u d-detezzjoni eventwali u l-irkupru sussegwenti tiegħu, għandu jiġi impost imgħax fuq djun pendenti [18] biex jitħarsu l-interessi finanzjarji tal-UE. B’medja ta’ xi EUR 1200 miljun dejn pendenti l-imgħax dovut għall-baġit tal-UE fuq bażi annwali huwa sostanzjali — fuq bażi ta’ rata konservattiva ta’ 3 % kull sena, l-ammont annwali huwa stmat għal xi EUR 36 miljun. Meta l-imgħax jiġi ċċarġjat kollu lill-baġit tal-UE, ma jsir ebda telf. 33. Il-Qorti sabet li l-applikazzjoni ta’ mgħax fuq dejn kienet għadha mhix armonizzata għal kollox. Għall-biċċa l-kbira tal-miżuri, ir-rata ta’ mgħax trid tkun ikkalkulata skont il-liġi nazzjonali, iżda ma hija stabbilita l-ebda rata speċifika, għalkemm ma tistax tkun aktar baxxa mir-rata ta’ mgħax applikabbli għall-irkupru ta’ ammonti taħt dispożizzjonijiet nazzjonali. L-Anness II juri sommarju tal-metodi differenti użati mill-PAs ivverifikati mill-Qorti rigward l-applikazzjoni ta’ mgħax. 34. Il-biċċa l-kbira mill-PAs ivverifikati japplikaw mekkaniżmu ta’ kalkolu awtomatiku, ibbażat fuq ir-rata ta’ mgħax ikkalkulata skont il-liġi nazzjonali, għalkemm kien hemm varjazzjonijiet wiesgħa applikati fil-prattika. 35. Il-Qorti Ewropea tal-Ġustizzja sostnew il-fehma tal-Kummissjoni li l-imgħax għandu jiġi inkluż fl-Anness III saħansitra jekk l-ammont prinċipali għadu ma ġiex irkuprat jew ma ġiex stabbilit fi proċeduri legali [19]. Madankollu fis-sistema kurrenti l-imgħax pagabbli mhux dejjem jiġi kkomunikat lid-debitur billi tintbagħat notifika aġġornata ta’ rkupru fil-15 ta’ Ottubru kull sena, jiġifieri tmiem is-sena għal pagamenti agrikoli tal-UE. IL-KAXXA 3 IT-TRATTAMENT TA’ MGĦAX DOVUT FI SPANJA Fuq talbet il-Kummissjoni, AVFGA (PA ta’ Valenzja) inkorporat imgħax dovut fl-Anness III għall- 15.10.2008, u b’hekk aġġornat l-ammont dovut għal 575 każ. L-imgħax dovut ikkalkulat minn AVFGA abbażi ta’ formola ta’ mgħax kompost sal- 15.10.2008 ammonta għal EUR 11,6 miljun. Il-Qorti identifikat żbalji fil-kalkolu, li jammontaw għal EUR 1,4 miljun ta’ dikjarazzjoni li ma turix il-verità kollha. Il-kalkolu li sar mill-PA kien biss għall-finijiet ta’ rappurtar lill-Kummissjoni peress li d-debituri ma ġewx fatturati. L-ISTATI MEMBRI JKOLLHOM SUĊĊESS FL-IRKUPRU TA’ PAGAMENTI IDENTIFIKATI LI MA KELLHOMX ISIRU? 36. Meta tinstab irregolarità huwa importanti li l-awtoritajiet tal-Istati Membri jużaw l-mezzi kollha biex jirkupraw l-ammont mill-benefiċjarju. Il-Qorti vvalutat għas-snin 2006 sal-2009: - il-punt safejn jiġu rkuprati d-djun; - kemm l-Istati Membri jibdew proċeduri ta’ rkupru malajr wara li tinstab irregolarità; - kemm in-nuqqas ta’ rkupri jista’ jitqies bħala "negliġenza" mill-awtoritajiet nazzjonali, u b’hekk isiru responsabbli għall-ammont sħiħ dovut; u - il-metodi disponibbli lill-Istati Membri biex l-irkupru jiġi infurzat, u kif jintużaw fil-prattika. RATI TA’ RKUPRU RELATTIVAMENT BAXXI IŻDA SINJALI TA’ TITJIB 37. Bħalma jintwera fit-Tabella 2 ir-rata annwali ta’ rkupru ta’ ammont li għalih għadu għaddej l-irkupru hija pjuttost baxxa, madwar 10 % tad-dejn totali rreġistrat. Sabiex tipprova tivvaluta l-impatt tal-bidliet fis-sistema, il-Qorti kkalkulat rata ta’ rkupru ta’ sena b’sena għad-djun ġodda stabbiliti fis-snin 2006–09. Madankollu, għall-każijiet mill-2006 ’l quddiem, ir-rati ta’ rkupru tjiebu (it-Tabella 3). 38. It-Tabella 3 turi li l-akbar proporzjon tal-irkupru jinkiseb matul is-sena meta d-dejn jiġi stabbilit. Fis-snin ta’ wara, ir-rata ta’ rkupru taqa’ b’mod sinifikanti. Analiżi f’aktar dettall turi li r-rati ta’ rkupru għal każijiet amministrattivi huma ogħla b’mod notevoli minn każijiet taħt proċeduri ġudizzjali (rata ta’ rkupru ġenerali ta’ 54 % fl-ewwel każ kontra 8,3 % fit-tieni każ fuq il-perjodu 2006–09). BIDU F’WAQTU TA’ PROĊEDURI TA’ RKUPRU JTEJJEB IĊ-ĊANS TA’ RKUPRU, IŻDA HEMM DEWMIEN SINIFIKANTI IDENTIFIKAT 39. L-effettività ta’ proċedura ta’ rkupru jiddependi l-aktar fuq il-ħeffa tal-passi adottati fl-istadji bikrin. Wara d-detezzjoni ta’ irregolarità potenzjali mill-korpi ta’ kontroll, huwa importanti li tittieħed deċiżjoni finali malajr kemm jista’ jkun dwar jekk jeżistix dejn u għandhiex tinħareġ ordni ta’ rkupru. 40. Madankollu l-Qorti identifikat l-għadd ta’ PAs, partikolarment FR, IT, EL, fejn ġew irreġistrati djun tard b’mod mhux ġustifikabbli wara d-detezzjoni tal-irregolarità. Minn 494 każ mgħarbel fil-pajjiżi msemmija hawn fuq, 39 kienu milquta minn dewmien mhux ġustifikabbli. IT-TABELLA 3 L-IRKUPRU TA’ DJUN IRREĠISTRATI WARA L-INTRODUZZJONI TAR-REGOLA 50/50 SF | Dejn stabbilit dwar is-sena (EUR miljun) | Irkuprat fl-ewwel sena | Irkuprat fit-tieni sena | Irkuprat fit-tielet sena | Irkuprat fir-raba’ sena | Total irkuprat | 2006 | 155 | 24,1 % | 17,7 % | 6,0 % | 2,7 % | 50,6 % | 2007 | 257 | 33,3 % | 12,7 % | 3,6 % | | 49,5 % | 2008 | 135 | 33,7 % | 16,8 % | | | 50,6 % | 2009 | 135 | 35,5 % | | | | 35,5 % | DGĦUFIJIET FL-AZZJONIJIET TA’ RKUPRU MILL-AWTORITAJIET NAZZJONALI 41. Il-Kummissjoni hija responsabbli mis-sorveljanza tad-diliġenza tal-awtoritajiet nazzjonali fis-segwitu tal-irkupru ta’ djun. Meta dawn l-awtoritajiet jinstabu negliġenti f’dan ir-rigward, l-Istat Membru jrid jirrimborża l-ammont tad-dejn imsemmi lill-baġit tal-UE. Il-Qorti identifikat bosta każijiet bħal dawn fejn il-Kummissjoni għandha tiddetermina jekk kienx hemm negliġenza. Il-każijiet l-akar rilevanti li ġew identifikati kienu: - każijiet fejn l-awtoritajiet ġudizzjali kkanċellaw il-proċedura ta’ rkupru għax l-awtoritajiet amministrattivi kienu naqsu milli jikkonformaw ma’ proċedura, jew aktar li torbot legalment, b’mod notevoli n-nuqqas ta’ impenn fil-proċeduri avversarjali li, skont il-leġiżlazzjoni nazzjonali, il-PAs huma meħtieġa li jidħlu għalihom mal-benefiċjarju [20]; - każijiet fejn l-awtoritajiet ġudizzjali kkanċellaw proċeduri ta’ rkupru għax qiesu li l-każijiet kienu preskritti jiġifieri l-proċeduri amministrattivi kienu damu wisq, u li dan seta’ jiġi attribwit għad-dewmien eċċessiv tal-awtoritajiet amministrattivi fl-azzjonijet ta’ rkupru tagħhom [21]; - każijiet fejn l-awtoritajiet amministrattivi naqsu milli jirreġistraw id-dejn tagħhom bil-benefiċjarju f’falliment kollettiv f’ħin tajjeb, b’esklużjoni effettiva tal-ammont li kellu jiġi rkuprat [22]; IL-KAXXA 4 DEWMIEN MHUX ĠUSTIFIKAT FIL-GREĊJA U FL-ITALJA Fil-Greċja l-verifika sabet seba’ każijiet fejn kien hemm dewmien ta’ bejn erba’ u sitt snin għall-valutazzjoni ta’ rapporti ta’ investigazzjoni. Fl-istess pajjiż, għal 18-il każ, id-deċiżjoni ministerjali aħħarija għall-validazzjoni tal-irkupru damet bejn sentejn u seba’ snin wara l-ewwel notifika ta’ rkupru li ntbagħtet lill-benefiċjarju. Il-valur ta’ dawn il-każijiet jammonta għal EUR 10,3 miljun. Fl-Italja, il-verifika sabet seba’ każijiet li jinvolvu ammont totali ta’ EUR 2,5 miljun fejn id-dewmien bejn ir-rapport tal-investigazzjoni u r-reġistrazzjoni tad-dejn estenda għal sentejn sa erba’ snin. - każijiet fejn l-awtoritajiet amministrattivi kellhom dawk li tqiesu bħala raġunijiet suffiċjenti biex jippreżentaw appell jew inkella jieħdu l-każ f’livell sussegwenti iżda naqsu milli jagħmlu dan [23]; u - każijiet fejn kien hemm dewmien eċċessiv fl-azzjonijiet ta’ rkupru ladarba l-proċedura kienet diġà nbdiet, partikolarment rigward il-bidu ta’ azzjonijiet ta’ rkupru ta’ infurzar [24]. PROĊEDURI LIMITATI TA’ INFURZAR DISPONIBBLI LILL-AWTORITAJIET TAL-MS 42. Il-proċeduri ta’ infurzar jaqgħu esklussivament taħt il-leġiżlazzjoni nazzjonali. Eċċezzjoni għal dan il-prinċipju ġenerali daħlet fis-seħħ mis-sena finanzjarja 2008 [25], li permezz tagħha l-Istati Membri kienu meħtieġa, mingħajr preġudizzju għal kwalunkwe azzjoni oħra ta’ infurzar stipulata fil-liġi nazzjonali, li "jibbilanċjaw kwalunkwe dejn li għadu ma tħallasx lura ta’ benefiċjarju li jkun ġie stabbilit skont il-liġi nazzjonali bi kwalunkwe pagament futur li għandu jsir mill-aġenzija tal-ħlas responsabbli mill-irkupru tad-dejn lill-istess benefiċjarju." IL-KAXXA 5 EŻEMPJU TA’ NUQQAS TA’ DILIĠENZA MILL-AWTORITAJIET NAZZJONALI: SPANJA (ANDALUCIA) Fi Spanja (Andalucia), bejn l-2006 u l-2008, instabu 252 każ mill-Qorti fejn il-perjodu ta’ preskrizzjoni [26] ta’ erba’ snin kien diġà għadda bejn l-iskoperta ta’ pagament irregolari u ż-żmien meta l-PA saret taf bil-fatti u setgħet tibda l-proċess ta’ rkupru. Il-PA ddeċidiet li tħassar l-ammonti ta’ EUR 5,8 miljun bil-baġit tal-UE. Kwalunkwe negliġenza determinata sussegwentement mill-Kummissjoni tkun tista’ tiġi attribwita lill-awtoritajiet Spanjoli. 43. Madankollu, il-verifika tal-Qorti sabet li l-effettività tal-proċedura ta’ infurzar hija limitata minn dan li ġej: - mill-2008, il-PAs ivverifikati applikaw irkupri permezz ta’ tpaċija fejn dan huwa permess mil-leġiżlazzjoni nazzjonali. Madankollu tpaċijiet ma jistgħux ikunu applikati qabel ma d-dejn jiġi rikonoxxut legalment; - lil hinn minn tpaċija jew is-sejħiet ta’ garanziji (fejn huwa applikabbli), l-ebda waħda mill-PAs ivverifikati ma għandha possibbiltajiet ta’ infurzar dirett; - xi wħud mill-PAs biss ivverifikati [27] għandhom il-possibbiltà, permezz ta’ mezzi legali jew konvenzjoni, li jinfurzaw l-irkupru ta’ djun Komunitarji permezz ta’ korpi oħrajn eż. l-awtoritajiet tat-taxxa/doganali reġjonali jew nazzjonali. Din il-possibbiltà żżid iċ-ċans ta’ rkupru; - fl-Istati Membri kollha vverifikati, ħlief għall-Belġju u l-Greċja, l-ordnijiet ta’ rkupru notifikati mill-PAs jistgħu jkunu infurzati direttament permezz ta’ awtorità ġudizzjali; - l-eżekuzzjoni ta’ notifika ta’ rkupru għandha tiġi sospiża biss jekk l-ammont disputat huwa garantit b’mod suffiċjenti (permezz ta’ garanzija bankarja, depożitu ta’ likwidità eċċ.) sakemm id-debitur ma jippreżentax raġunijiet ġustifikati kif meħtieġ għal eżenzjoni bħal din. Madankollu dan il-prinċipju ma kienx applikat fl-Istati Membri kollha vverifikati. L-ISTATI MEMBRI JĦASSRU DJUN BĦALA IRREKOVERABBLI B’MOD XIERAQ? 44. Meta d-djun jitqiesu bħala irrekoverabbli (jekk il-benefiċjarju falla jew jekk l-ispiża tal-azzjoni ta’ rkupru x’aktarx li taqbeż l-ammont irkuprat), ir-Regolament jippermetti lill-Istati Membri jħassruhom. F’każijiet bħal dawn id-djun jitneħħew mill-kontijiet tad-debitur mogħtija lill-Kummissjoni. Jekk dan it-tħassir iseħħ qabel il-limiti ta’ żmien ta’ erba’ u tmien snin, ir-regola 50/50 ma tapplikax u l-ammont jiġi effettivament impost kollu kemm hu lill-baġit tal-UE. Dan joħloq ir-riskju li jitħassru djun qabel il-waqt — jiġifieri qabel ma jkunu ġew eżawriti l-passi kollha ta’ rkupru possibbli — sabiex tiġi evitata l-applikazzjoni tar-regola 50/50 u l-imposta relatata fuq l-Istati Membri. 45. Il-Qorti għarblet kampjun ta’ 138 każ imħassar bejn l-2006 u l-2008 b’valur totali ta’ EUR 176,5 miljun biex tivvaluta jekk it-tħassir kienx xieraq fiċ-ċirkustanzi. Hija wkoll: - analizzat l-ammonti mħassra bejn l-2006 u l-2009 u stabbilixxiet l-ispiża għall-baġit tal-UE; - għarblet id-definizzjoni tajba ta’ falliment, u l-impatt tiegħu fuq it-tħassir; u - evalwat is-sitwazzjonijiet l-oħra meta jitħassru djun. 46. L-analiżi mill-Qorti taċ-ċifri għad-dejn imħassar turi li l-biċċa l-kbira tal-ammonti ddikjarati bħala irrekoverabbli mill-PAs kienu ffinanzjati mill-baġit tal-UE (ara t-Tabella 4). Is-sitwazzjoni fl-2006 hija meqjusa bħala waħda ta’ eċċezzjoni peress li djun akkumulati għall-passat, li jmorru lura għas-snin tmenin, tħassru f’dik is-sena. IT-TABELLA 4 L-AMMONTI LI TĦASSRU GĦALL-2006–09 (EUR MILJUN) | 2006 | 2007 | 2008 | 2009 | Total | Każijiet "imħassra" | 225,8 | 166,0 [1001] | 32,4 | 64,4 | 488,6 | Imġarrba mill-baġit tal-UE fit-totalità tagħha, | 207,2 | 154,4 | 25,3 | 42,0 | 428,9 | Il-perċentwal ta’ djun imħassra u mġarrba mill-baġit tal-UE | 91,8 % | 93 % | 78,1 % | 65,1 % | 87,8 % | NUQQAS TA’ ĊAREZZA FIL-KRITERJI LI GĦANDHOM JIĠU APPLIKATI GĦALL-ĠUSTIFIKAZZJONI TA’ TĦASSIR TA’ DEJN 47. Rigward il-kunċett ta’ falliment, li hija r-raġuni mogħtija għal ’il fuq minn 90 % tad-dejn mħassar, id-dispożizzjoni regolatorja [28] mhijiex espliċita biżżejjed. Fil-prinċipju, il-PAs iħassru ammonti taħt il-kundizzjonijiet li ġejjin: Għal każijiet soġġetti għal proċeduri legali: - Proċeduri ta’ falliment iddikjarati minn qrati nazzjonali u ttrattati minn likwidaturi. Il-Qorti sabet li, skont liema kienet il-PA, il-każ seta’ jitħassar fil-ftuħ, matul jew fi tmiem il-proċeduri ta’ falliment u b’hekk jinħolqu varjazzjonijiet konsiderevoli fl-applikazzjonijiet tal-perjodu ta’ tmien snin mogħti qabel l-approvazzjoni tal-ammonti taħt ir-regola 50/50. L-ammonti rkuprati fl-aħħar permezz tal-proċedura ta’ likwidazzjoni huma ġeneralment relattivament baxxi (bejn 0,14 % u 6 % tad-dejn). Għal każijiet mhux ġudizzjali (jiġifieri standard): - Impossibbiltà li jinstab id-debitur, mewt id-debitur jew sekwestru bla suċċess (nulla bona) huma r-raġunijiet ġeneralment mogħtija għall-ġustifikazzjoni ta’ tħassir. M’hemm l-ebda approċċ komuni definit għall-applikazzjoni ta’ dawn il-kriterji, u dan iwassal għall-użu ta’ prassi differenti mill-PAs ivverifikati u varjazzjonijiet wiesgħa fl-applikazzjoni tal-perjodu ta’ erba’ snin mogħti qabel it-tħassir ta’ ammonti taħt ir-regola 50/50. 48. Ġie nnutat ukoll li ċerti PAs iħassru djunhom fit-tabelli tal-Anness III għalkemm jibqgħu fil-ktieb tad-debitur taħt leġiżlazzjoni nazzjonali minħabba aktar possibbiltajiet ta’ rkupru bl-użu ta’ leġiżlazzjoni nazzjonali (PAs fil-Ġermanja). Għal miżuri kofinanzjati, din il-prassi twassal għal trattament differenti ta’ debituri, fejn proċeduri ta’ rkupru għall-parti nazzjonali tad-dejn ikunu għadhom għaddejjin meta l-parti Komunitarja tkun tħassret. 49. Minħabba li l-biċċa l-kbira tat-tħassir huwa minħabba falliment tad-debitur, huwa importanti li jiġu ċċarati l-kriterji applikati fl-Istati Membri sabiex ikun żgurat li l-ammont massimu jiġi rkuprat lill-baġit tal-UE u biex ikun żgurat trattament ugwali ta’ każijiet simili bejn l-Istati Membri. 50. Il-Kaxxa 6 turi eżempju ta’ tħassir mhux ġustifikat u negliġenza potenzjali mill-awtoritajiet amministrattivi: TĦASSIR MINĦABBA SPEJJEŻ TA’ RKUPRU MHUX EKONOMIĊI, AMMONTI IŻGĦAR INVOLUTI IŻDA GĦAD HEMM ĦTIEĠA GĦAL IĊĊARAR 51. L-Aġenziji tal-Pagamenti għamlu użu limitat tal-prassi li permezz tagħha tħassru djun għax l-ispejjeż tal-irkupru tqiesu ogħla mill-ammont li kellu jiġi rkuprat. Il-Qorti sabet li dan intuża l-aktar f’każijiet għal ammonti ta’ inqas minn EUR 100, għalkemm fir-Renju Unit (RPA) ġeneralment jitqies li huwa kosteffettiv biss li jissegwew djun permezz ta’ azzjoni legali jekk dawn jaqbżu l-GBP 2000 [29]. Fil-Ġermanja (PA — Hamburg-Jonas) il-limitu stabbilit huwa ta’ EUR 1 000. Il-Kummissjoni ma tat l-ebda gwida ulterjuri dwar din il-kwistjoni u għad hemm differenzi bejn l-Istati Membri. Bejn l-2006 u l-2009 xi EUR 880000 tħassru mill-PAs għal din ir-raġuni. IL-KAXXA 6 TĦASSIR MHUX ĠUSTIFIKAT TA’ DEJN IMPOST LILL-BAĠIT TAL-UE MILL-PA ĠERMANIŻ NIEDERSACHSEN: F’dan il-każ inħarġu notifiki ta’ rkupru għal ammont ta’ EUR 4,9 miljun fis- 6.8.2003. Proċeduri ta’ falliment infetħu fl- 1.8.2003. L-ammont ġie ddikjarat bħala irrekoverabbli mill-PA fil- 15.10.2006, qabel l-applikazzjoni tal-mekkaniżmu ta’ approvazzjoni 50/50 bir-riżultat li l-ammont sħiħ tħassar bil-baġit tal-UE. Madankollu f’dak iż-żmien meta l-każ ġie ddikjarat bħala irrekoverabbli kienu għadhom għaddejjin proċeduri legali dwar it-tisrif ta’ garanzija li kopriet l-ammont tad-dejn, jiġifieri l-posibbiltajiet ta’ rkupru ma ġewx eżawriti. Għalhekk it-tħassir mhux ġustifikat imġarrab mill-baġit tal-UE kien ta’ EUR 4,9 miljun. KAŻIJIET IKKANĊELLATI 52. L-Istati Membri jistgħu jikkanċellaw djun bħala riżultat ta’ deċiżjonijiet adottati minn awtorità amministrattiva jew ġudizzjali, normalment meta irregolarità rrappurtata ma tiġix ikkonfermata sussegwentement minn qorti. Dan għandu l-effett li jitħassar id-dejn u jitneħħa mill-kontijiet tad-debituri. F’każijiet fejn ir-regola 50/50 diġà ġiet applikata, l-ammont impost lill-Istat Membru jrid jiġi rimborżat mill-baġit tal-UE. Għalhekk, huwa importanti li jissegwew każijiet bħal dawn u jiġi mgħarbel jekk il-kanċellazzjoni tad-dejn kif irrappurtata mil-Istat Membru hijiex ġustifikata għal kollox u li ġie sfruttat għal kollox il-livell xieraq ta’ appell possibbli mill-Istat Membru. 53. Il-Kummissjoni rrappurtat li segwew 23 każijiet bħal dawn ta’ aktar minn EUR 1 miljun kull wieħed għas-snin finanzjarji 2006 u 2007 [30]. Madankollu l-Kummissjoni, għal każijiet mhux legali, ma tivvalutax il-bażi għall-kanċellazzjoni tal-każ u, għal każijiet ġudizzjali, ma tevalwax il-possibbiltajiet ta’ appell lil istanzi ġudizzjali ogħla u jekk issegwewx possibbiltajiet bħal dawn. Filwaqt li l-korpi taċ-ċertifikazzjoni fl-Istati Membri jagħrblu każijiet bħal dawn, l-ambitu tal-analiżi tagħhom huwa limitat għall-verifikazzjoni li teżisti bażi biex l-awtoritajiet jikkanċellaw il-każijiet (eż. l-eżistenza ta’ deċiżjoni) u mhux jekk dik id-deċiżjoni għandhiex tiġi u kienx imissha ġiet appellata f’livell ogħla. Il-linji gwida rilevanti tal-Kummissjoni maħruġa lill-korpi taċ-ċertifikazzjoni ma jagħtux biżżejjed dettall rigward ix-xogħol li għandu jsir. B’kollox, bejn l-2006 u l-2009, ġew ikkanċellati djun b’valur ta’ EUR 455 miljun mill-Istati Membri, li EUR 261 miljun minnhom kienu relatati ma’ għadd relattivament limitat ta’ każijiet kbar (46) ta’ aktar minn EUR 1 miljun. IL-KUMMISSJONI TISSORVELJA U TIMMONITORJA L-IRKUPRI B’MOD EFFETTIV? 54. Il-Kummissjoni għandha r-responsabbiltà li tissorvelja l-ġestjoni u l-amministrazzjoni mill-Istati Membri tal-infiq agrikolu, inkluża azzjoni meħuda fuq irkupri. Hija meħtieġa li: - tippubblika informazzjoni sħiħa u preċiża fuq djun u fuq rkupri fil-kontijiet annwali, abbażi ta’ data mogħtija mill-awtoritajiet nazzjonali; - toħroġ gwida ċara u mhux ambigwa dwar l-applikazzjoni tal-leġiżlazzjoni; - tapplika mekkaniżmi ta’ approvazzjoni effettivi – inkluża r-regola 50/50 – biex tidentifika nuqqas ta’ konformità mar-regolamenti u timponi korrezzjonijiet fuq l-Istati Membri għaldaqstant; - tiffinalizza xogħol it-task force dwar irkupri għal djun ta’ qabel l-2006; u - tagħmel użu xieraq mill-informazzjoni mogħtija mill-Istati Membri dwar djun individwali. Il-Qorti vvalutat l-operat ta’ dawn il-mekkaniżmi varji, u ċċekkjat jekk kinux qegħdin jiġu applikati kif maħsub, u jekk kinux effettivi fil-ħarsien tal-interessi finanzjarji tal-Unjoni. IL-KUMMISSJONI X’TIRRAPPORTA? 55. Il-Kummissjoni tippubblika informazzjoni dwar l-irkupru ta’ pagamenti li ma kellhomx isiru, f’noti mal-kontijiet annwali tal-Unjoni Ewropea. Il-Kummissjoni tirrapporta wkoll kull sena lill-Parlament Ewropew u lill-Kunsill dwar il-ħarsien tal-interessi finanzjarji tal-UE u l-ġlieda kontra l-frodi, inkluża taqsima dwar irkupri għall-agrikoltura. 56. Informazzjoni dwar is-sitwazzjoni rigward irkupri fl-Istati Membri hija rrappurtata kull sena mill-PAs f’tabelli separati (id-data tal-Anness III u tal-Anness IIIA) fil-Kontijiet Annwali tagħhom [31]. Din l-informazzjoni tintuża wkoll bħala sors ta’ informazzjoni dwar irkupri mogħtija fir-Rapport ta’ Attività Annwali (RAA) tad-Direttur Ġenerali tad-DĠ AGRI. 57. It-Tabella 5 turi li ċ-ċifri ppreżentati fil-kontijiet annwali tal-Unjoni Ewropea jagħtu l-istampa li ġejja fir-rigward tad-dejn tal-FAEG: 58. L-ammonti ppreżentati fil-kontijiet annwali huma b’mod sinifikanti aktar baxxi minn dawk irreġistrati fil-kontijiet tad-debituri tal-Istati Membri peress li huma aġġustati ’l isfel skont politiki kontabilistiċi rikonoxxuti u l-prinċipju ta’ prudenza. Iċ-ċifri aġġustati jirriflettu l-fatt li l-Istati Membri jistgħu jżommu 20 % ta’ kwalunkwe rkupru, ammonti diġà soġġetti għal approvazzjoni ta’ 50 % u jqisu dak li l-Kummissjoni tikkunsidra li mhux se jiġi rkuprat. Meta tagħmel dan l-aġġustament annwali, il-Kummissjoni tapplika algoritmu li inter alia jqis kemm ilhom hemm id-djun pendenti. Tabella li turi l-aġġustamenti varji li saru liċ-ċifri hija inkluża fl-Anness III. 59. It-Tabella 6 turi l-analiżi taċ-ċifri ppubblikati rigward l-"irkupru" ta’ pagamenti li ma kellhomx isiru, fil-Kontijiet Annwali tal-Unjoni Ewropea: IT-TABELLA 5 DEJN PENDENTI KIF MURI FIL-KONTIJIET ANNWALI (EUR MILJUN) Sena | 2006 | 2007 | 2008 | 2009 | Ir-riċevibbli gross pendenti tal-FAEG fil-31/12 | 1009 | 902 | 684 | 627 | Tniżżil fil-valur | (477) | (483) | (392) | (350) | L-ammont nett | 532 | 419 | 292 | 277 | 60. Hemm differenzi sinifikanti bejn iċ-ċifri t’hawn fuq għal djun (ara t-Tabella 5) u rkupri (ara t-Tabella 6) kif ippreżentati fil-kontijiet, u l-aggregat ta’ dawk is-somom fir-rekords tal-Istati Membri (ara t-Tabella 2). Dan huwa spjegat parzjalment mid-dati differenti meta kull waħda minn dawn iċ-ċifri hija stabbilita. Filwaqt li proporzjon kbir ta’ dawn id-differenzi seta’ jkun spjegat mis-servizzi tal-Kummissjoni, kien għad hemm differenzi importanti mhux spjegati minħabba n-nuqqas ta’ proċedura ta’ rikonċiljazzjoni regolari. Barra dan, it-trattament ta’ ċerti djun li nħolqu bħala riżultat tar-ristrutturar tas-suq taz-zokkor irriżulta f’dikjarazzjoni eċċessiva tal-kontijiet għall-2007 b’xi EUR 104 miljun (ara l-Anness III). 61. Il-biċċa l-kbira (xi 87 % matul l-erba’ snin) tal-"ikrupri" ta’ pagamenti li ma kellhomx isiru, u li ġew irrappurtati fil-kontijiet annwali, huma r-riżultat ta’ korrezzjonijiet mill-Kummissjoni permezz tal-proċeduri tal-Approvazzjoni tal-Kontijiet. Dawn fil-biċċa l-kbira mhumiex marbuta ma’ djun individwali jew pagamenti irregolari misjuba. Dawn il-korrezzjonijiet jiġġarrbu mill-kontribwenti tat-taxxa fl-Istati Membri kkonċernati u mhumiex pagament lura attwali ta’ fondi minn benefiċjarju li ma kellux jitħallas. Għalhekk ma kienx xieraq li jiġu deskritti bħala "rkupri" fil-kontijiet sal-2008. IT-TABELLA 6 "IRKUPRU" TA’ PAGAMENTI LI MA KELLHOMX ISIRU FIL-KONTIJET ANNWALI (EUR MILJUN) Sena finanzjarja | 2006 | 2007 | 2008 | 2009 | L-ammonti rkuprati minn benefiċjarji u rimborżati mill-Istati Membri | 108 (11 %) | 115 (13 %) | 129 (10 %) | 132 (21 %) | Il-korrezzjonijiet applikati mill-Kummissjoni u rkuprati mill-Awtoritajiet Nazzjonali | 839 (89 %) | 739 (87 %) | 1148 (90 %) | 493 [1002] (79 %) | Total | 947 | 854 | 1277 | 625 | 62. Pereżempju fin-noti mal-Kontijiet Annwali tal-UE għall-2008 (in-nota 2.10 dwar riċevibbli u n-nota 6 dwar irkupru ta’ pagamenti li ma kellhomx isiru) id-dejn totali rigward il-FAEG ġie ddikjarat li kien ta’ EUR 684 miljun u xi EUR 1277 miljun intwerew bħala li ġew irkuprati f’dik is-sena. Analiżi tal-EUR 1277 miljun turi li EUR 129 miljun kienu rkupri minn benefiċjarji, il-porzjon ta’ "rkupri" li kien jifdal — EUR 1148 miljun — kien fiha korrezzjonijiet imposti fuq l-Istati Membri permezz tal-proċeduri tal-approvazzjoni tal-kontijiet. Madankollu tgħarbil tal-kontijiet tal-Istati Membri turi li l-ammont li kellu jingħata lill-aġenziji tal-pagamenti varji kien ta’ EUR 1246 miljun u l-ammont attwalment irkuprat mill-benefiċjarji kien ta’ EUR 113-il miljun. Għall-2009 filwaqt li l-Kummissjoni tagħraf b’mod aktar ċar bejn korrezzjonijiet finanzjarji u rkupri attwali, għad mhuwiex possibbli li jiġi ddeterminat, min-noti mal-kontijiet, l-ammont preċiż attwalment irkuprat mill-benefiċjarji finali. TINGĦATA GWIDA MILL-KUMMISSJONI IŻDA KULTANT TKUN TARD U MHUX SĦIĦA 63. Il-Kummissjoni ċċarat l-applikazzjoni tal-leġiżlazzjoni fil-linji gwida tagħha lill-Istati Membri maħruġa fil-kuntest tal-approvazzjoni tal-kontijiet. Madankollu l-aġġornamenti annwali applikabbli għas-snin finanzjarji 2006, 2007, 2008 u 2009 ma ppermettewx lill-PAs jadattaw is-sistemi tagħhom għal kollox, u dan ħoloq problemi għall-Istati Membri biex jiżguraw li dawk il-linji gwida kienu ġew segwiti għal kollox. 64. Il-Qorti identifikat każijiet fl-Istati Membri fejn l-awtoritajiet responsabbli ma kinux ċari dwar kif għandhom jittrattaw ma’ ċerti ċirkustanzi speċifiċi wara l-applikazzjoni tar-regola 50/50. Dawn iċ-ċirkustanzi jistgħu jwasslu biex l-Istati Membri ma jiġux rimborżati [32] jew biex il-baġit jiġi kkreditat b’aktar milli kien imissu. APPROVAZZJONI FINANZJARJA, IL-KUMMISSJONI TAĊĊETTA L-KONTIJIET TAD-DEBITURI U TAGĦMEL IMPOSTI LILL-ISTATI MEMBRI TAĦT IR-REGOLA 50/50 65. Permezz tad-deċiżjoni annwali ta’ approvazzjoni finanzjarja tal-kontijiet, il-Kummissjoni trid tiddetermina n-nefqa li taċċetta (soġġetta għal verifika ulterjuri) f’kull Stat Membru abbażi tal-kontijiet trażmessi mill-PAs. 66. L-affidabbiltà tal-kontijiet annwali tal-PAs, inklużi l-kontijiet tad-debitur, hija vverifikata mill-korpi taċ-ċertifikazzjoni indipendenti, li jirrappurtaw lill-Kummissjoni u joħorġu ċertifikat tal-verifika. Din is-sistema kienet is-suġġett ta’ aġġornament u titjib kontinwu mill-Kummissjoni u issa l-kontijiet tad-debitur huma aktar kompleti u ċċekkjati b’mod aktar rigoruż milli kienu fiż-żmien tar-rapport preċedenti tal-Qorti. 67. Mis-sena finanzjarja 2006 ’l quddiem, id-deċiżjoni ta’ approvazzjoni finanzjarja inkludiet l-ammont li għandu jiġi impost lill-baġit tal-Istati Membri bħala riżultat tal-applikazzjoni tal-mekkaniżmu ta’ approvazzjoni 50/50 [33] l-Istati Membri issa ġew imposti l-ammonti murija fit-Tabella 7. It-tabella turi li l-impatt predominanti tas-sistema s’issa kien fl-eliminazzjoni ta’ djun antiki mir-rekords. L-impatt tagħha kien l-akbar fil-bidu tal-proċedura, fejn għadd kbir ta’ djun antiki kienu soġġetti għar-regola 50/50 u l-Istati Membri ġew imposti b’riżultat ta’ dan. IT-TABELLA 7 L-AMMONTI IMPOSTI LILL-ISTATI MEMBRI TAĦT IR-REGOLA 50/50 (EUR MILJUN) | Għall-2006 | Għall-2007 | Għall-2008 | Għall-2009 | Imposti lill-Istati Membri taħt il-mekkaniżmu 50/50 minn Deċiżjonijiet tal-Kummissjoni | 231,9 | 137,6 | 31,4 | 22,8 | L-AMMONTI JISTGĦU "JAĦARBU" MILL-PROĊEDURA TA’ APPROVAZZJONI 50/50 68. L-ammont oriġinali tad-dejn jista’ sussegwentement jinħtieġ aġġustament ’il fuq ladarba jkun hemm deċiżjoni finali minn awtorità amministrattiva jew ġudizzjali. Dawn l-aġġustamenti għandhom ikunu soġġetti wkoll għall-mekkaniżmu ta’ approvazzjoni 50/50. Madankollu jekk l-ammonti oriġinarjament irreġistrati bħala dejn ikunu diġà ġew soġġetti għall-mekkaniżmu, l-aġġustament jista’ "jaħrab" jew jevita l-approvazzjoni, partikolarment meta jkun ingħata rendikont tagħhom taħt l-istess numru ta’ identifikazzjoni tal-każ u l-istess sena finanzjarja tas-sejba primarja tal-irregolarità. L-istess japplika għal kwalunkwe mgħax ikkalkulat fuq id-dejn. 69. Il-Qorti identifikat total ta’ EUR 37,9 miljun bħala li "ħarbu" jew evitaw l-approvazzjoni fis-snin 2006–09 b’dan il-mod. Kieku r-regola 50/50 kienet ġiet applikata fuq dan l-ammont, kienet trendi EUR 18,9 miljun oħra għall-baġit tal-UE. L-analiżi tal-Qorti wriet li l-ammonti li "ħarbu" mill-approvazzjoni b’dan il-mod huma akbar mill-aġġustamenti potenzjali fis-sens oppost jiġifieri meta l-ammont tad-dejn irreġistrat fil-kontijiet tal-Istati Membri jitnaqqas wara l-applikazzjoni tar-regola 50/50. In-nuqqas ta’ ċarezza fil-linji gwida tal-Kummissjoni huwa parzjalment responsabbli għall-ħarba ta’ dawn il-każijiet mill-mekkaniżmu ta’ approvazzjoni u, għalkemm il-Kummissjoni hija konxja taċ-ċirkustanzi, ma tatx reazzjoni f’waqtha biex tirrimedja din is-sitwazzjoni. Dawn is-sejbiet ġew ikkonfermati matul il-verifiki mill-Qorti fuq il-post. IT-TABELLA 8 IT-TURIJA TAL-IMPATT TAL-APPLIKAZZJONI TAL-MEKKANIŻMU 50/50 RIGWARD L-ISTATI MEMBRI Stat Membru | BE | DE | EL | ES | FR | IT | NL | PT | UK | Stati Membri oħrajn | Total | Ammonti (f’elf euro) | 8046 | 31975 | 15954 | 44611 | 43944 | 245963 | 7158 | 9644 | 10618 | 5874 | 423787 | % | 1,9 | 7,5 | 3,8 | 10,5 | 10,4 | 58,0 | 1,7 | 2,3 | 2,5 | 1,4 | 100,0 | VERIFIKI SPEĊIFIĊI FUQ DJUN MILL-KUMMISSJONI TAĦT L-APPROVAZZJONI TAL-KONFORMITÀ 70. Il-qafas legali kurrenti [34] jagħti lill-Kummissjoni l-possibbiltà li tibda l-irkupru mill-Istati Membri permezz tax-xogħol ta’ verifika tagħha stess matul l-approvazzjoni tal-konformità tal-proċedura kontabilistika għal raġunijiet speċifiċi relatati mal-ġestjoni tad-dejn. 71. Il-Qorti għarblet ix-xogħol li sar mill-Kummissjoni taħt proċeduri ta’ approvazzjoni tal-konformità, iżda biss fejn id-deċiżjonijiet speċifikament ittrattaw mal-ġestjoni tad-dejn fil-perjodu 2006 sal-2009. Dawn il-proċeduri għadhom ma ġewx konklużi għal kollox u, konsegwentement, ma ġew proposti l-ebda rkupri mill-Istati Membri permezz ta’ korrezzjonijiet. 72. Rigward il-verifiki tal-Kummissjoni, dawn kienu ffukati l-aktar fuq tgħarbil tas-sistemi, iżda koprew ukoll kampjun ta’ 207 każijiet. Għal għadd partikolari ta’ dawn il-verifiki, il-valutazzjoni inizjali tas-servizzi tal-Kummissjoni, ikkomunikata lill-Istati Membri [35], kienet li ċerti ammonti mhux irkuprati setgħu jkunu soġġetti għal korrezzjonijiet potenzjali u jiġu rkuprati direttament mill-Kummissjoni mill-Istat Membru. L-impatt finanzjarju huwa stmat għal EUR 27,2 miljun u jkopri tmien Stati Membri (BE, DK, DE, EL, ES, FR, IT, UK). IT-TABELLA 9 IT-TURIJA TAL-ISTATI MEMBRI MILQUTA MINN AMMONTI LI JAĦARBU MILL-APPROVAZZJONI Stat Membru | DE | EL | ES | FR | IT | Stati Membri oħrajn | Total | Total (f’elf euro) | 535 | 1129 | 17127 | 8070 | 10637 | 381 | 37879 | % | 1,4 | 3,0 | 45,2 | 21,3 | 28,1 | 1,0 | 100,0 | IRID JITNEĦĦA L-"PIŻ TAL-PASSAT", INKLUŻI KAŻIJIET ANTIKI TAT-TASK FORCE TA’ RKUPRU 73. Ir-rapport preċedenti tal-Qorti, ippubblikat fl-2004, sab dgħufijiet serji fit-trattament ta’ dejn u rkupru. Eluf ta’ każijiet antiki kienu ġew ittraskurati minħabba dgħufijiet fi proċeduri preċedenti. Dawn, kellhom jittieħdu deċiżjonijiet dwarhom mill-Kummissjoni u l-piż finanzjarju kellu jaqa’ jew fuq il-baġit tal-UE jew inkella fuq l-Istat Membru kkonċernat. 74. Fl-2002 il-Kummissjoni kienet stabbilixiet Task Force ta’ Rkupru tal-OLAF-AGRI (TFR) bil-ħsieb li jiġu approvati każijiet ta’ irregolarita notifikati taħt il-qafas regolatorju antik. Minħabba l-għadd kbir ta’ każijiet pendenti, il-Kummissjoni ddeċidiet li tikkonċentra xogħolha fuq każijiet ta’ aktar minn EUR 500000. - F’dak iż-żmien kien hemm 431 każ ’il fuq minn dak il-limitu u 3227 każ taħtu. Sat- 3 ta’ Ottubru 2006 [36], eżatt qabel ma r-regolament il-ġdid daħal fis-seħħ kienu ġew approvati 349 każ ’il fuq mil-limitu. - Il-każijiet kollha pendenti fil- 15 ta’ Ottubru 2006, inklużi t-82 (431–349) każ TFR li ma kinux ġew ittrattati, u t-3227 każ ta’ valur iktar baxx ġew irrappurtati bħala li ġew approvati tat ir-regola l-ġdida 50/50 għall-2006. - Deċiżjoni oħra ta’ approvazzjoni tal-konformità tat- 13 ta’ Frar 2009 kopriet 22 każ ieħor TFR (mit-82 li kien jifdal) [37], li xi tnejn minnhom ġew irkuprati darbtejn (taħt ir-regola 50/50 u b’deċiżjoni ta’ approvazzjoni tal-konformità). - Madankollu seba’ każijiet TFR (1DE, 3EL, 1FR, 1IT, 1PT) li kienu jiswew EUR 16,3 miljun inżammu barra t-tabella tal-Anness III u ma ġewx approvati 50/50 u huma s-suġġett ta’ proċeduri ta’ approvazzjoni li għadhom għaddejjin, bil-ħsieb ta’ deċiżjoni finali tal-Kummissjoni. - Il-Kummissjoni talbet aktar informazzjoni mill-Istati Membri fl-2009 dwar 49 każ TFR antik pendenti peress li dawn il-każijiet ma setgħux ikunu identifikati mill-Kummissjoni fit-tabelli tal-Anness III. Dawn il-proċeduri għadhom għaddejjin. 75. Minbarra d-49 każ antik tat-task force li għadhom mhux deċiżi, il-verifika tal-Qorti sabet ukoll li l-applikazzjoni tar-regola 50/50, għal każijiet imbassra fil-bidu li se jiġu ttrattati mit-taskforce iżda li kienu għadhom miftuħa fis- 16 ta’ Ottubru 2006, wasslet għal trattament inkonsistenti tad-debituri b’relazzjoni għal dawk il-każijiet diġà magħluqa. Dettalji ta’ dawn il-każijiet jingħataw fl-Anness IV. L-INFORMAZZJONI DWAR IRREGOLARITÀ TINTBAGĦAT LILL-OLAF TARD WISQ 76. Wara l-verifika preċedenti tal-Qorti u wara l-adozzjoni tal-qafas regolatorju l-ġdid id-DĠ AGRI sar responsabbli mis-segwitu finanzjarju, u komunikazzjonijiet relatati ma’ dejn u irregolarità ġew mgħoddija lill-OLAF permezz tagħhom. Il-bidla fil-proċeduri kienet maħsuba li titfa’ r-responsabbiltà għas-segwitu fuq id-DĠ AGRI, is-servizz li fil-fatt ħallas il-flejjes li kellhom jiġu rkuprati, filwaqt li fl-istess ħin jżomm il-fluss ta’ informazzjoni dwar irregolarità lill-OLAF. L-informazzjoni disponibbli lill-OLAF hija maħsuba għal skopijiet ta’ intelliġenza strateġika, jiġifieri analiżi tar-riskju u ħarsien kontra u prevenzjoni tal-frodi, u mhux għal segwitu finanzjarju fis-sens strett tal-kelma. 77. Il-Qorti sabet li l-informazzjoni disponibbli lill-OLAF tintuża b’mod estensiv għal skopijiet ta’ rappurtar, notevolment fil-kuntest tar-rapport ta’ Attività Annwali tal-OLAF, ir-rapport tal-Kummissjoni lill-Parlament Ewropew u lill-Kunsill dwar il-ħarsien tal-interessi finanzjarji tal-Komunitajiet u l-ġlieda kontra l-frodi u pubblikazzjonijiet oħra li jitqassmu lill-Istati Membri. Madankollu fil-livell operazzjonali kemm fi ħdan l-OLAF u kif ukoll fil-Kummissjoni, jidher li jsir użu limitat biss tad-database għall-analiżi u għall-intelliġenza strateġika. Dan huwa parzjalment minħabba d-dewmien twil li jista’ jkun hemm fil-prattika bejn id-detezzjoni ta’ irregolarità potenzjali u n-notifika tagħha lill-Kummissjoni taħt il-qafas regolatorju l-ġdid. 78. Bħalissa l-OLAF, b’rikonoxximent tal-limitazzjonijiet imsemmija hawn fuq, qiegħed jistudja l-possibbiltà li tiġi proposta modifika tar-Regolament tal-Kunsill (KE) Nru 1848/2006 biex jintlaħqu żewġ objettivi differenti: - it-tnaqqis konsiderevoli tad-dewmien twil li hemm bħalissa bejn id-detezzjoni ta’ irregolarità u n-notifika tagħha lill-OLAF, mill-Istati Membri permezz tad-DĠ AGRI; - it-titjib ulterjuri tal-kontenut tal-komunikazzjonijiet, partikolarment rigward ċerta informazzjoni ewlenija meħtieġa għall-iskopijiet ta’ analiżi tar-riskju, u ħarsien kontra u prevenzjoni ta’ frodi. KONKLUŻJONIJIET U RAKKOMANDAZZJONIJIET 79. Il-verifika mill-Qorti tas-sistemi stabbiliti u mħaddma mill-Istati Membri għall-irkupru ta’ djun identifikati, flimkien mas-sorveljanza tal-proċess mill-Kummissjoni, tikkonkludi li b’mod ġenerali ttejbu mill-2004 ’l hawn. Is-sistemi huma aktar effettivi issa fil-ħarsien tal-interessi finanzjarji tal-UE, partikolarment permezz tal-arranġamenti introdotti għall-pagament lura lill-UE ta’ proporzjon ta’ djun mhux irkuprati (ir-regola 50/50). Madankollu s-sistema trid tittejjeb aktar permezz ta’ ċċarar tar-regoli, u b’hekk jitnaqqas l-ambitu għall-interpretazzjoni u l-prassi diverġenti adottati mill-Istati Membri. 80. Fil-biċċa l-kbira, l-Istati Membri jipproċessaw u jirreġistraw djun skont ir-regoli u r-rekwiżiti. Madankollu kultant hemm differenzi sinifikanti fl-interpretazzjoni: id-djun jiġu rikonoxxuti fi żminijiet differenti; iċ-ċifri rrappurtati ma jistgħux jitqabblu; l-imgħax jiġi applikat b’mod inkonsistenti u d-data u ċ-ċirkustanzi li fihom jitħassru d-djun ivarjaw b’mod konsiderevoli. Ġeneralment il-marġni ta’ interpretazzjoni mogħti lill-Istati Membri jippermettilhom jieħdu deċiżjonijiet li għandhom impatt finanzjarju negattiv fuq il-baġit tal-UE. 81. L-Istati Membri issa qegħdin jirkupraw proporzjon akbar ta’ djun ġodda, għalkemm il-Qorti tinnota li tnaqqsu l-ammonti li qegħdin jiġu rreġistrati bħala djun ġodda. Il-Qorti sabet li l-probabbiltà ta’ rkupru ta’ pagament li ma kellux isir kienet milquta b’mod avvers mid-dewmien twil u frekwenti fil-bidu ta’ proċeduri ta’ rkupru mill-Istati Membri, nuqqasijiet fl-azzjoni li jieħdu, u l-possibbiltajiet limitati ta’ infurzar disponibbli lilhom. 82. Filwaqt li l-Istati Membri ġeneralment iħassru djun skont ir-regoli, nuqqas ta’ ċarezza f’dawn ir-regoli tfisser li hemm differenzi konsiderevoli fiċ-ċirkustanzi li fihom jiġri dan. B’mod partikolari l-punt fil-proċedura ta’ falliment fejn isir it-tħassir jaf ikun differenti bejn l-Istati Membri. Kwistjonijiet bħal dawn għandhom sinifikat partikolari peress li dejn imħassar mhuwiex soġġett għal pagament lura lill-baġit tal-UE fi ħdan ir-regola 50/50. IR-RAKKOMANDAZZJONI 1 Il-Kummissjoni għandha ttejjeb aktar il-mod kif jiġu ġestiti u rrappurtati d-djun fl-Istati Membri u tiżgura trattament konsistenti ta’ dawk id-djun, madwar l-Istati Membri. B’mod partikolari: - titlob lill-Istati Membri jirreġistraw irregolaritajiet u rkupri oħra ladarba dawn jiġu legalment dovuti, l-aktar fiż-żmien meta n-notifika ta’ rkupru tkun tfasslet; - toħroġ linji gwida f’waqthom biex tindirizza inkonsistenzi kurrenti fil-kunċetti prinċipali ta’ rappurtar u ta’ kontabilità; - tintroduċi limitu ta’ żmien uniformi bejn l-iskoperta ta’ irregolarità potenzjali u n-notifika tal-ordni ta’ rkupru lid-debitur, u b’hekk ittejjeb l-armonizzazzjoni bejn l-Istati Membri u tiżgura trażmissjoni ta’ informazzjoni aktar f’waqtha dwar irregolaritajiet lill-OLAF; - toħroġ regoli ċari u mhux ambigwi relatati mal-applikazzjoni ta’ mgħax fuq dejn pendenti; u - tiċċara ċ-ċirkustanzi li fihom djun jistgħu jiġu ddikjarati bħala irrekoverabbli, partikolarment għal dawk li għandhom x’jaqsmu ma’ każijiet ta’ falliment. 83. Għal dak li għandu x’jaqsam mas-sorveljanza u mal-monitoraġġ tal-Kummissjoni, il-Qorti sabet li ttejbet l-informazzjoni mogħtija fil-kontijiet annwali, għalkemm id-distinzjoni bejn irkupri minn benefiċjarji individwali — bħalissa biss 13 % tat-total — u ammonti mħallsa lura mill-awtoritajiet tal-Istati Membri (iffinanzjati minn kontribwenti tat-taxxa nazzjonali) għadha mhijiex ċara biżżejjed. Il-Kummissjoni ma tirrikonċiljax b’mod sistematiku l-għejun varji ta’ informazzjoni, speċjalment id-data aggregata fir-rekords tal-Istati Membri biċ-ċifri fil-kontijiet tal-UE, u dan inaqqas it-trasparenza u jċekken il-possibbiltà ta’ identifikazzjoni ta’ żbalji fid-data. Il-Kummissjoni issa tagħti aktar gwida lill-Istati Membri, iżda kultant tkun tard u mhux sħiħa. It-Task Force stabbilita fl-2002 biex issolvi t-trattament ta’ djun preċedenti li ma ġewx irkuprati ma lestitx xogħolha. Madankollu, is-segwitu ta’ ċertu każijiet għad irid jiġi finalizzat. 84. L-introduzzjoni tar-regola 50/50, element prinċipali tal-qafas tal-2006, kienet maħsuba biex tkun ta’ inċentiv għall-Istati Membri biex iħaffu l-proċeduri ta’ rkupru għal dejn irrappurtat. Hija tirrappreżenta titjib fuq is-sitwazzjoni preċedenti fejn dejn mhux irkuprat kien jitħalla jibqa’ fil-kontijiet għal ħafna snin. Madankollu r-regola tintroduċi wkoll riskju li l-Istati Membri "jġestu" l-proċess ta’ rappurtar u ta’ tħassir għall-vantaġġ tagħhom, notevolment biex jevitaw jew jipposponu l-applikazzjoni tagħha (u l-imposta li tirriżulta lill-baġit nazzjonali). Xogħol il-Qorti wriet dan ir-riskju bħala reali rigward: - fil-każ ta’ falliment, it-tħassir tad-dejn qabel ma kien ġustifikat għal kollox li dan isir; - id-dewmien tad-data ta’ rikonoxximent tad-dejn, u b’hekk tiġi posposta l-applikazzjoni tar-regola. IR-RAKKOMANDAZZJONI 2 Għalhekk il-Kummissjoni għandha: - tirrevedi aspetti speċifiċi tal-applikazzjoni tar-regola 50/50, pereżempju ammonti li potenzjalment jaħarbu l-approvazzjoni, biex tiżgura l-applikazzjoni effettiva tagħha; - tiżgura li x-xogħol tal-korpi taċ-ċertifikazzjoni, meta jkunu qegħdin jittestjaw il-kontijiet tad-debituri fl-Istati Membri, ikopri r-riskji enfasizzati; - iqisu kif għandhom jirkupraw proporzjon akbar ta’ pagamenti li ma kellhomx isiru, mill-benefiċjarji; u - tiffinalizza s-segwitu tal-każijiet antiki tat-Task Force ta’ Rkupru mill-aktar fis possibbli. Dan ir-rapport ġiet adottat mill-Awla I, immexxija mis-Sur Olavi ALA-NISSILÄ, Membru tal-Qorti tal-Awdituri, fil-Lussemburgu fil-laqgħa tagħha tat- 8 ta’ Ġunju 2011. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] L-Artikolu 9(1)(a) tar-Regolament tal-Kunsill (KE) Nru 1290/2005 tal- 21 ta’ Ġunju 2005 dwar il-finanzjament tal-Politika Agrikola Komuni (ĠU L 209, 11.8.2005, p. 1). [7001] L-ammonti huma l-pagamenti li saru għall-kapitoli 05 02 u 05 03 (FAEG) u l-kapitoli 05 04 u 05 05 (L-Iżvilupp Rurali) bħalma hemm inkluż fil-Volum II, l-Anness A (ii), il-paġni 356–379 għall-2006 u fil-Volum II, l-Anness B: In-Nefqa (i), il-paġni 306–315 tal-Kontijiet Annwali tal-Komunitajiet Ewropej għall-2007 kif ukoll it-tabelli 5.1 u 3.1 tar-Rapport Annwali 2008 u 2009 rispettivament. [7002] Qabel l-2007 kien hemm fond wieħed biss, il-FAEGG. [9999] Fir-RAA 2009 tagħha, il-Kummissjoni kkoreġiet iċ-ċifra ta’ EUR 1449 miljun oriġinalment irrappurtata għall-2006 minħabba korrezzjonijiet għall-Italja: AGEA. [8888] L-analiżi tal-Qorti wriet li ammont ta’ EUR 209 miljun ġie ddikjarat b’mod eċċessiv għas-sena finanzjarja (SF) 2007 minħabba l-inklużjoni ta’ ammonti fatturati għal ristrutturar temporanju taz-zokkor. Jekk tqieset din id-dikjarazzjoni eċċessiva allura l-perċentwal irkuprat kieku jitla’ għal 12,8 %. [7777] Abbażi ta’ totali mogħtija minn korpi taċ-Ċertifikazzjoni għad-"Data għat-Tabelli 1 u 2". [6666] Dan il-perċentwal huwa kkalkulat abbażi taċ-ċifri ta’ tmiem is-sena. Jekk tintuża ċ-ċifra ta’ dejn medju l-perċentwali kieku jkunu 6,8 %, 11,2 %, 8,4 % u 9,4 % għas-snin 2006–09 rispettivament. [2] Ir-Regolament tal-Kunsill (KE) Nru 1290/2005, ir-Regolament tal-Kummissjoni (KE) Nru 883/2006 (ĠU L 171, 23.6.2006, p. 1) u r-Regolament tal-Kummissjoni (KE) Nru 885/2006), ikkumplementat minn linji gwida tal-Kummissjoni, u r-Regolament tal-Kummissjoni (KE) Nru 1848/2006 (ĠU L 355, 15.12.2006, p. 56). [3] Ara r-Regolament tal-Kummissjoni (KE) Nru 885/2006 tal- 21 ta' Ġunju 2006 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1290/2005 dwar l-akkreditazzjoni tal-aġenziji tal-ħlas u ta’ korpijiet oħrajn u l-approvazzjoni tal-kontijiet tal-FAEG u tal-FAEŻR (ĠU L 171, 23.6.2006, p. 90). [4] Eżempju: F’RPA (ir-Renju Unit), għal seba’ każijiet mill-kampjun ta’ 66, id-dokumentazzjoni ta’ bażi ma setgħetx tiġi ppreżentata: l-ammont kien jinvolvi 4,3 miljun GBP. [5] Fir-RAA 2009 tagħha, il-Kummissjoni kkoreġiet iċ-ċifra oriġinarjament irrappurtata ta’ EUR 1449 miljun għall-2006 minħabba korrezzjonijiet għall-Italja: AGEA. [6] It-Tabella 5 tal-Anness III tar-Regolament tal-Kummissjoni (KE) Nru 885/2006. [7] It-8,8 miljun GBP jirreferi għal differenzi misjuba mix-xogħol ta’ rikonċiljazzjoni tal-Qorti u mhux għal żbalji misjuba fil-kampjun tal-Qorti kif deskritt fil-paragrafu 19. [8] L-Artikolu 35 tar-Regolament tal-Kunsill (KE) Nru 1290/2005. [9] It-Taqsima 5.3.5 tal-linja gwida Nru 2. [10] Il-linja gwida Nru 1: il-paragrafu 2.7: Il-kolonna (g) tal-Anness III. [11] Notifiki ta’ rkupru jistgħu jitqiesu bħala riċevibbli filwaqt li "debituri potenzjali" mhumiex. [12] FEGA: Fondo Español de Garantía Agraria.AVFGA: Agencia Valenciana de Fomento y Garantía Agraria. [13] Konferma ġenerali mill-PA Ġermaniż (HZA Hamburg-Jonas): "f’xi każijiet"; il-PA Ġermaniż (Hannover): tnejn minn 12-il każ; il-PA Belġjan (BIRB): wieħed minn 11-il każ: il-PA Ungeriż: (ARDA) wieħed minn 12-il każ; il-PA tar-Renju Unit (RPA): erbgħa minn seba’ każijiet. [14] It-Tabelli 1, 2 u 5 tal-Anness III tar-Regolament tal-Kummissjoni (KE) Nru 885/2006. [15] ONIEP: Office National Interprofessionnel de l’Elevage et de ses Productions. [16] Eżempju huwa l-każ deskritt fil-Kaxxa 6. [17] Għal definizzjoni legali ara l-Artikolu 1(2) tar-Regolament tal-Kunsill (KE, Euratom) Nru 2988/95 tat- 18 Diċembru 1995 dwar il-protezzjoni tal-interessi finanzjarji tal-Komunità Ewropea (ĠU L 312, 23.12.1995, p. 1) kif muri fil-Glossarju. [18] L-Artikolu 32(1) tar-Regolament tal-Kunsill (KE) Nru 1290/2005 jipprovdi li "Is-somom irkuprati wara li tkun seħħet irregolarità jew negliġenza u l-interess fuqhom għandhom jingħataw lill-aġenzija tal-ħlas u jiġu mniżżlin fil-kontijiet minnha bħala dħul assenjat lill-FAEG fix-xahar li fih attwalment jiġu rċevuti l-flus." [19] Is-Sentenza tal-Qorti Ġenerali tat- 22 ta’ April 2010: l-Italja vs il-Kummissjoni (T-274/08 u T-275/08) fejn il-Kummissjoni imponiet korrezzjonijiet ta’ EUR 214 miljun relatati mal-mekkaniżmu ta’ approvazzjoni 50/50, bl-imgħax inkluż. [20] Ħames każijiet b’impatt finanzjarju ta’ EUR 2,2 miljun. [21] Erba’ każijiet b’impatt finanzjarju ta’ EUR 1,6 miljun. [22] Każ wieħed b’impatt finanzjarju ta’ EUR 0,2 miljun. [23] Sitt każijiet b’impatt finanzjarju ta’ EUR 5,3 miljun. [24] 492 każ b’impatt finanzjarju ta’ EUR 7,3 miljun, l-aktar fi Spanja, kif muri fil-Kaxxa 5. [25] Ir-Regolament tal-Kummissjoni (KE) Nru 1034/2008 tal- 21 ta’ Ottubru 2008 li jemenda r-Regolament (KE) Nru 885/2006 li jistipula regoli dettaljati għall-applikazzjoni tar-Regolament tal-Kunsill (KE) Nru 1290/2005 fir-rigward tal-akkreditazzjoni tal-aġenziji tal-ħlas u korpi oħra u l-approvazzjoni tal-kontijiet tal-FAEG u l-FAEŻR [titolu mhux uffiċjali] (ĠU L 279, 22.10.2008, p. 13) li jintroduċi l-Artikolu 5(b) fir-Regolament tal-Kummissjoni (KE) Nru 885/2006. [26] Wara l-perjodu ta’ preskrizzjoni l-każ huwa "preskritt" u ma jistax jissegwa aktar. [27] L-aġenziji tal-pagamenti vverifikati fil-Ġermanja, fi Spanja, fil-Greċja u fl-Ungerija. [1001] Mit-total ta’ EUR 166 miljun, EUR 117,1 miljun jikkonċerna dejn wieħed iddikjarat fl-Italja bħala irrekoverabbli. [28] L-Artikolu 32.6 tar-Regolament tal-Kunsill (KE) Nru 1290/2005. [29] RPA Debt Recovery — High Level Guidance/Procedures (Irkupru ta’ Dejn tal-RPA — Gwida/Proċeduri ta’ Livell Għoli (il-verżjoni 2.4 mill- 24.11.2008), il-paragrafu 8.1.3.) [30] Ir-risposta tal-Kummissjoni Nru 632128 tal- 15 ta’ Settembru 2010 għall-ittra ta’ osservazzjoni tal-Qorti PF-3814 tat- 2 ta’ Ġunju 2010. [31] Ara r-Regolament tal-Kummissjoni (KE) Nru 885/2006. [1002] It-tnaqqis evidenti f’korrezzjonijiet fil-kontijiet għall-2009 huwa spjegat mill-Kummissjoni bħala li ġej mill-EUR 368 miljun f’approvazzjoni li "ma ġietx implimentata" fi tmiem l-2008 (ara l-p. 100 tal-Kontijiet Annwali tal-UE għall-2009). [32] Eżempju: Il-PA Niedersachsen: EUR 508000 għal ammonti approvati darbtejn mill-Kummissjoni u mhux rimborżati fi ħdan 20 xahar wara talbet il-PA (is-sitwazzjoni f’Jannar 2011). [33] L-Artikolu 32(5) tar-Regolament tal-Kunsill (KE) Nru 1290/2005. [34] L-Artikolu 32(4) u (8) tar-Regolament tal-Kunsill (KE) Nru 1290/2005. [35] Notifika formali skont l-Artikolu 11(2) tar-Regolament tal-Kummissjoni (KE) Nru 885/2006. [36] Id-Deċiżjoni tal-Kunsill 2006/678/KE tat- 3 ta’ Ottubru 2006 (ĠU L 278, 10.10.2006, p. 24): Bejn wieħed u ieħor 98 % tal-ammonti imposti lill-Istati Membri kienu jikkonċernaw l-Italja, EUR 311-il miljun għal 157 każ ta’ irregolaritajiet. Fil- 11 ta’ Diċembru 2006, l-Italja ġabet azzjoni kontra l-Kummissjoni (il-każ T-394/06); il-każ huwa pendenti quddiem il-QEĠ. [37] Fil- 14.1.2009 l-Greċja ġabet azzjoni kontra l-Kummissjoni dwar 13-il każ ta’ irregolarità ta’ EUR 13,3 miljun, bid-dikjarazzjoni fost l-oħrajn li r-Regolament tal-Kunsill 1290/2005 ma kienx applikabbli għal każijiet antiki (il-każ T-158/09); il-każ huwa pendenti quddiem il-QEĠ. -------------------------------------------------- L-ANNESS I DJUN ĠODDA LI SARU — INKLUŻI "PREDEBITURI" GĦALL-2006–09 Medja ta’ EUR 199 miljun kull sena ta’ dejn ġdid — inklużi "predebituri" irreġistrati l-aktar fi Franza u fl-Italja — ġiet irrappurtata mill-Istati Membri għal dawn l-aħħar erba’ snin. DEJN ĠDID LI SAR 2006–09 (F’%) AMMONT TOTALI: EUR 795 MILJUN +++++ TIFF +++++ Stat Membru | BE | DE | ES | FR | IT | UK | MSs oħrajn | Total | Ammont (EUR miljun) | 52,5 | 55,1 | 157,3 | 150,5 | 121,8 | 69,5 | 188,4 | 795,1 | -------------------------------------------------- L-ANNESS II L-APPLIKAZZJONI TA’ MGĦAX FL-AĠENZIJI TAL-PAGAMENTI VVERIFIKATI Kodiċi | Isem l-Awtorità | L-imgħax bejn id-data tal-pagament li ma kellux isir u d-data tal-ordni ta’ rkupru | L-imgħax bejn id-data tal-ordni ta’ rkupru u d-data tal-pagament lura | Regoli nazzjonali applikabbli għall-miżuri kollha | L-imgħax dovut fi tmiem is-sena finanzjarja | BE01 | BIRB | Mhux applikat | Rari | Iva | Le | BE03 | OP Wallonie | Sistematiku | Kultant | Iva | Le | DE02 | HZA Hamburg-Jonas | Sistematiku | Mhux applikabbli | Iva | Le [1] | DE12 | Niedersachsen | Mhux applikabbli | Sistematiku | Iva | Le | ES01 | Andalucía | Sistematiku | Rari | Iva | Iva | ES17 | AVFGA | Sistematiku | Rari | Iva | Iva | ES18 | FEGA | Sistematiku | Rari | Iva | Iva | FR14 | ONIEP | Mhux applikat | Rari | Le | Le | FR16 | ONIGC | Mhux applikat | Rari | Le | Le | GB09 | RPA | Sistematiku | Mhux applikat | Iva | Le | GR01 | OPEKEPE | Kultant | Sistematiku | Iva | Le | HU01 | ARDA | Kultant | Kultant | Iva | Le | IT01 | AGEA | Kultant | Sistematiku | Iva | Iva | IT02 | SAISA | Kultant | Sistematiku | Iva | Iva | [1] Jitwettqu kalkoli tal-imgħax b’mod sistematiku fuq bażi ta’ tliet snin u jiġu kkomunikati lid-debituri biex tkun evitata l-preskrizzjoni tal-ammonti. -------------------------------------------------- L-ANNESS III ID-DIFFERENZI BEJN ID-DJUN IRREĠISTRATI FIL-KONTIJIET TAD-DEBITURI TAL-ISTATI MEMBRI U R-RIĊEVIBBLI GROSS KIF MURIJA FIL-KONTIJIET ANNWALI (EUR MILJUN) Sena | 2006 | 2007 | 2008 | 2009 | Ammonti rreġistrati fil-kontijiet tad-debituri tal-MS fil-15 ta’ Ottubru (it-Tabella 2) | 1267 | 1437 | 1246 | 1115 | Żid: Aġġustament għall-Italja (ara n-nota 3 fi tmiem il-paġna tat-Tabella 2) | 182,0 | | | | Żid: L-ammont ta’ djun pendenti rrappurtati mill-Aġenziji tal-Pagamenti fl-Anness IIIA | | | 39,9 | 59,3 | Żid: Aġġustamenti għal tmiem is-sena Ottubru — Diċembru | 18,1 | 31,5 | 2,6 | -2,0 | Naqqas: Predebituri | | | (152,9) | (163,4) | Is-subtotal tal-ammonti nominali ta’ djun pendenti stmati fil-31 ta’ Diċembru | 1467,1 | 1468,5 | 1135,6 | 1008,9 | Naqqas: Ammonti soġġetti għal approvazzjoni 50/50 | (274,4) | (330,1) | (288,9) | (233,8) | Naqqas: 20 % żamma permessa lill-MS | (203,0) | (227,6) | (163,1) | (148,0) | Is-subtotal tal-ammonti gross ikkalkulati għall-karta tal-bilanċ | 989,8 | 910,8 | 683,6 | 627,1 | Differenzi li jifdal: mhux spjegati [1] | 19,0 | -9,0 | | | Riċevibbli gross skont il-Kontijiet Annwali (it-Tabella 5) fil-31 ta’ Diċembru | 1009 | 902 [2] | 684 | 627 | [1] Id-differenzi pendenti li għalihom issir referenza fil-paragrafu 60 jintwerew f’din il-linja tat-tabella. [2] Iċ-ċifra murija tinkludi l-ammont iddikjarat b’mod eċċessiv fir-rigward taz-zokkor li hemm dettalji dwaru fil-paragrafu 60. -------------------------------------------------- L-ANNESS IV KWISTJONIJIET LI ILHOM U LI MA SSOLVEWX, TA’ TRATTAMENT INKONSISTENTI TA’ IRREGOLARITÀ U TA’ RKUPRU Dwar il-limitu ta’ EUR 500000 li kien stabbilit fil-kuntest tat-task force ta’ rkupru; l-eżempju li ġej juri t-trattament inkonsistenti tal-każijiet antiki: - Il-każ OLAF Nru DE/92/001: irregolarità ta’ 739092 DM (< EUR 500000). - Il-każ OLAF Nru DE/92/002: irregolarità ta’ 4247763 DM (< EUR 500000). Għalkemm il-każijiet it-tnejn li huma ġejjin mill-istess irregolarità, il-każ Nru DE/92/01 kien approvat 50/50 għall-2006, bl-imgħax inkluż, u sussegwentement iddikjarat irrekoverabbli mill-Hamburg-Jonas PA. It-tieni każ Nru DE/92/002 għadu pendenti għand il-Kummissjoni u għadu ma ġiex approvat peress li ġie eskluż — mingħajr Deċiżjoni tal-Kummissjoni — mill-PA miċ-ċifri tal-Anness III tagħha. Tkun xi tkun id-deċiżjoni tal-Kummissjoni, l-ewwel każ irriżulta f’imposta ta’ 50 % lill-baġit tal-UE filwaqt li t-tieni każ se jkun jew 100 % impost lill-baġit nazzjonali jew 100 % impost lill-baġit tal-UE. Barra dan, dawn iż-żewġ każijiet, imneħħija b’mod provviżjorju mid-Deċiżjoni ta’ Approvazzjoni tal-1991 ġew taħt linja tal-baġit li kienet 100 % eskluża mill-finanzjament tal-Komunità, u dan ġie kkonfermat minn sentenza tal-Qorti tal-Ġustizzja fil- 21 ta’ Jannar 1999. Is-sentenza tal-QEĠ tista’ titqies bħala li tipprevala u m’għandhiex tkun evitata permezz tad-dispożizzjonijiet ta' rappurtar tar-Regolament tal-Kunsill (KE) Nr 595/91. B’hekk, l-ammonti sħaħ għaż-żewġ każijiet kien imisshom diġà ġew esklużi mill-finanzjament tal-Kummissjoni fl-1999. L-impatt finanzjarju lill-baġit tal-UE huwa kkalkulat għal EUR 2,35 miljun. KAŻIJIET TA’ RIFUŻJONI FUQ L-ESPORTAZZJONIJIET FL-ITALJA Fl-1996 il-Kummissjoni ma ppermettitx li mill-Komunità jiġi ffinanzjat ammont ta’ EUR 118,1 miljun minħabba negliġenza mill-awtoritajiet Taljani fir-rigward ta’ benefiċjarju wieħed (id-Deċiżjoni tal-Kummissjoni Nru 96/311/KE). Fl-2006 djun ta’ EUR 2,9 miljun tal-istess benefiċjarju ġew approvati 50/50 bħala li ma ġewx iddikjarati bħala irrekoverabbli mill-PA Taljana (SAISA). Dan l-ammont huwa soġġett għal investigazzjoni mill-Kummissjoni. Fl-2007 l-PA Taljana, bil-kontra tal-approċċ tagħha għall-2006, ħassret ammont ta’ EUR 117-il miljun bl-aċċettazzjoni tal-Kummissjoni minħabba proċeduri ta’ falliment għall-benefiċjarju. Jidher li jista’ jinxteħet dubju dwar it-trattament tal-każ mill-Kummissjoni, jiġifieri li taċċetta tħassir ta’ EUR 117-il miljun fl-2007 u li tinvestiga aktar dwar ammont iżgħar ta’ EUR 2,9 miljun mingħajr ma tqis l-element ta’ negliġenza li dwaru ttieħdet deċiżjoni fl-1996. --------------------------------------------------